Jaqaw m'għadhomx igħallmu r-regoli tal-loġika fl-iskejjel?

Il-bieraħ lill-membri tal-istampa Robert Abela qalilhom li dawk li jmexxu s-servizz pubbliku ngħataw ordnijiet biex ma jidħlux f'negozju li ma jkunx konformi mar-rwol tagħhom bħala impjegati pubbliċi.

Din sejjħilha "mentalità ġdida".

Għaliex ħass il-ħtieġa li jitkellem kif tkellem?

Għandi nifhem li l-prim ministru espriema ruħu b'dan il-mod għaliex jidhirlu li l-"mentalità l-antika" li wieħed jidħol għan-negozju waqt li jkun qed iwettaq dmirijiet pubbliċi m'hix aċċettabbli u jeħtieġ li tinbidel.

Din m'hi xejn ħlief moralità tal-iskola tan-nuna.

Huma t-tfal li jgħaddu minn fażijiet ta' mġieba mqarba f'ħajjithom u, meta jinqabdu, jiġu kastigati u jiġu mġiegħla jwiegħedu li ma jerġgħux ikunu mqarbin.

Din il-mentalità ilna li tlaqniha.

Waqt il-konferenza dwar l-"għaqda nazzjonali" ftit jiem ilu, dawk li ma jaqblux mal-idea li għandu jkun hemm stazzjonijiet televiżivi tal-partiti politiċi stqarrew li l-partiti nnifishom għandhom ifasslu regoli ġodda ta' mġieba.

Jien ma qbiltx ma' min ħareġ b'din l-idea.

Tgħid il-partiti politiċi għandhom il-ħtieġa ta' regolamenti li tirregola mġibithom biex jintebħu li mhux sewwa li wieħed jigdeb?

Dan ma kienx messhom jafuh mill-bidu nett?

U l-mexxejja tas-servizz ċivili m'għandhomx ikunu jafu li mhux sewwa li jinnegozjaw u jkunu sħab ma' dawk li suppost ikunu qed jirregolaw?

Johann Buttigieg inkixef li kien innegozja kuntratti dwar trasferimenti ta' proprjetà ma' Yorgen Fenech.

Dan in-negozju sar waqt li Buttigieg kien ir-regolatur ewlieni, jiġifieri dak li kien jiddeċiedi dwar min kellu jingħata permess u dwar min dan il-permess kellu jinċaħadlu.

Hemm għalfejn noqgħodu nfasslu r-regoli biex lil Johann Buttigieg ngħidulu li l-imġieba tiegħu ma kienitx korretta?

Jew biex lil Joe Cuschieri ngħidulu li ma kienx korrett meta, bħala regolatur tal-industrija tal- gaming u tal-bankiera tagħha, siefer ma' Yorgen Fenech?

Jista' Robert Abela b'serjetà jgħidilna li jkollna "mentalità ġdida" meta ssir insistenza li l-interessi privati tal-amministraturi pubbliċi għandhom jinżammu 'l bogħod mill-interessi pubbliċi tagħhom u li jeħtieġ li jkunu aktar safjin minn mart Ċesri?

Dawn possibbli li qatt ma qraw it-tħassib ta' Platun dwar il-filosfi-rejiet?

Qatt ma qraw il-kitbiet ta' Aristotli, ta' Machiavelli jew ta' Montesquieu?

Qatt ma għamluha ta' kap ta' klassi jew ta' xi ristorant?

It-tweġiba hi "le".

Dan għaliex l-edukazzjoni politika, etika u amminstrattiva ħaduha mingħand Joseph Muscat.

Taħtu l-mentalità kienet waħda ta' "aħtaf kemm tiflaħ sakemm ikollok iċ-ċans".

Ma skoprejniex l-Amerika, hux hekk?

Robert Abela qalilna li jinsab rasu mistrieħa li l-messaġġi tal- WhatsApp li ntbagħtu lil Johann Buttigieg jindikaw biss li kienet saret diskussjoni ma' Yorgen Fenech dwar il-possibilità li jissieħbu f'negozju.

Skont Abela, din m'hix "prova" li fil-fatt issieħbu f'negozju.

X'ħaseb li għandna nimmaġinaw f'moħħna Robert Abela?

Li Yorgen Fenech kien ser igħaddi kemm Alla ħalaq karti tal-flus permezz tal- WhatsApp account tiegħu?

Tiftakru li meta kienu nkixfu Keith Schembi u Konrad Mizzi bħala s-sidien ta' kumpanniji sigrieti fil-Panama, kienu qalulna li "ma kienux instabu flus"?

L-Oppożizzjoni, l-Moviment Graffitti u Repubblika talbu għat-tkeċċija ta' Johann Buttigieg.

Issa ngħaqdet ukoll it- Times of Malta u sejjħet bħala "marda nazzjonali" lill-impunità li qed tagħti l-kenn lil dawn il-ħallelin.

Iżda ma' wiċċ Robert Abela hemm ukoll pressjonijiet li ma jidhrux.

M'għandux is-saħħa li jeħodha kontra Joseph Muscat.

U Johann Buttigieg kien ħareġ għan-nofs kemm il-darba biex jipproteġi lil sidu.

Robert Abela irid mentalità ġdida.

Mentalità ġdida tal-2013.

Previous: SEGWU: Robert Aquilina jgħid lill-PM li Repubblika se tisfidah u m'hix bi ħsiebha ċċedi. .fusion-body .fusion-builder-column-2{width:50% !important;margin-top : 0px;margin-bottom : 0px;}.fusion-builder-column-2 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-2{width:50% !important;}.fusion-builder-column-2 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-2{width:100% !important;}.fusion-builder-column-2 > .fusion-column-wrapper {margin-right : 0px;margin-left : 0px;}} Next: Maħżen biex jinħażen fih ġid konfiskat?


Ma nistax nimmaġina kif dan li ser nikteb b'xi mod jista' jagħti pjaċir lil xi ħadd.

Iżda bl-eċċezzjoni tat-trolls lealissimi, ħadd m'għad għandu fiduċja li d-direttivi li jagħti l-gvern qed iservu biex tiġi miġġielda l-imxijja.

Ninsabu f'sitwazzjoni disastruża.

Wasalna f'estremità li fiha l-president tal-għaqda tat-tobba qed igħid lin-nies biex ma joqgħodux jistennew li jinħarġu direttivi mill-gvern u biex jibqgħu f'darhom.

M'għandniex innaqqsu s-sinjifikat ta' din l-istqarrija.

Imxijja bħal din ma nistgħux niġġieldulha biss bis-saħħa tat-tilqim u bis-saħħa tal-mediċini.

Għal din l-aħħar sena, d-direttivi tal-awtoritajiet tas-saħħa pubblika, l-imġieba tal-poplu u t-tmexxija tal-awtoritajiet huma kruċjali bil-għan li jiġi evitat diżastru mediku.

F'sens wieħed, Robert Abela huwa t-"tabib" ewlieni.

U dan it-"tabib" ewlieni jidher li libes żarbun li ma jiġieħx u t-tobba l-oħrajn qed isostnu fil-beraħ li m'għandniex nagħtu kasu.

Isimgħu ftit x'kellha xi tgħid din it-telespettatriċi permezz tat-telefon waqt programm televiżiv.

Nemmen li bosta kienu dawk li obdew id-direttivi li ħareġ il-gvern għaliex ittamaw li l-awtoritajiet tassew riedu jħarsulhom saħħithom.

Iżda l-vavu ta' prim ministru li għandna għoġbu jimmina l-ħila tal-gvern li jmexxi.

U dakinhar li ħafer il-multi li kienu twaħħlu b'rabta mal-ksur tad-direttivi dwar l-imxijja, kisser il-kredibitilità ta' dawk jinfurzaw il-liġijiet.

Meta kien qal li kellna l-ħtieġa ta' field hospital biex iserraħ lill-Isptar Mater Dei u mbagħad stqarr bil-maqlub u issa siket totalment, bdejna niddubitaw jekk it-tobba humiex ser ikunu kostretti jagħmlu għażliet li sena ilu bżajna ser ikollhom jagħmlu u jiddeċiedu huma dwar min għandu jingħata l-kura u dwar min għandu jibqa' mingħajrha.

Dakinhar li l-imxijja ma ħadhiex bis-serjetà u għamel vjaġġ wara l-ieħor lejn Sqallija bil-lanċa tiegħu, ma setgħax jippretendi li l-poplu jġib ruħu b'mod dixxiplinat meta niġu bżonn id-dixxiplina.

U issa araw f'liema sqaq daħħalna fih.

Dakinhar li ftaħar bil-wasla tal-vaċċin bis-saħħa tal-pakkett negozjat mill-Unjoni Ewropea, lin-nies tahom l-impressjoni falza li ma kellhomx għalfejn iħabblu rashom aktar dwar l-imxijja.

Dakinhar li wiegħed li m'hu ser jaċċetta qatt li jsir lockdown, huwa abbanduna għodda importanti li għandu l-poplu biex inaqqas il-firxa tal-imxijja kif kien spjegalna b'tant pompa Chris Fearne. spjega li issa jidher li nesieha.

Illum xi ħadd qal li l-gvern qed jiltaqa' biex jiskopri kelma oħra li tfisser lockdown.

F'dan l-istadju, ma jidhirx li hemm alternattiva oħra.

Issa qed jiġu nfettati t-tfal tal-iskola.

Qed niġu mwissija mit-tobba li l-isptar jinsab fix-xifer.

Tiftakru meta kienu qalulna li t-tobba għandhom bżonn l-appoġġ tagħna?

Dan l-appoġġ m'humiex isibuh mingħand il-gvern.

Il-gvern jidher li ma jridx igħidilna dak li issa lkoll nafu x'jeħtieġ li jseħħ.

Jista' jkun li l-poplu ta' dan il-pajjiż injora l-korruzzjoni għax twebbel bil-wegħdi tal-aqwa żmien.

Iżda l-poplu ċertament m'huwiex ser jinjora l-konsegwenzi perikolużi tal-inkompetenza.

Previous: Maħżen biex jinħażen fih ġid konfiskat?


Il-Pulizija tinsab fid-dmir li tinfurmana jekk Chris Cardona huwiex qed jiġi nvestigat dwar kumplott separat biex tinqatel Daphne Caruana Galizia.

Illum fil-qorti smajna lil Ċensu Muscat il-Koħħu iwieġeb għall-mistoqsijet li għamillu l-avukat tal-familja Caruana Galizia, Jason Azzopardi u x-xhieda li huwa ta qablet ma' provi li diġà nġiebu dwar l-involviment ta' Chris Cardona flimkien ma' oħrajn fil-konġura li seħħet ftit wara l-elezzjoni tal-2013 biex tinqatel Daphne Caruana Galizia.

Jeħtieġ li nifhmu sewwa li l-Koħħu huwa xhud li qed jittella' jixhed fil-qorti mill-Pulizija stess.

Ix-xhieda tal-Koħħu tikkonferma informazzjoni li diġà ilna nafuha.

Jiġifieri informazzjoni dwar r-rabtiet li kien hemm bejn il-Koħħu u kriminali oħrajn fuq naħa waħda u bejn Chris Cardona u persuna oħra li jidher li hi David Gatt.

Diġà teżisti informazzjoni dwar ir-rwol li kellu David Gatt fid-dinja tal-kriminalità.

Xi snin ilu kien ġie liberat mill-qorti dwar akkuża marbuta ma' sensiela ta' serqiet minn banek u din is-sentenza hi waħda aħħarija.

Madankollu dan ma jfissirx li l-provi li issa telgħu fil-wiċċ ma jistgħux jintużaw biex issir investigazzjoni separata dwar Chris Cardona.

Barra minn dan, hi rilevanti wkoll l-imġieba ta' Chris Cardona.

Dan baqa' jiċħad pubblikament u politikament li lill-aħwa Degiorgio kien jafhom.

Iżda kellha tkun protesta li kienu għamlu tal- Occupy Justice f'April 2018 quddiem l-Għassa tal-Belt Valletta li wasslet biex il-Pulizija bgħatet għal Chris Cardona biex tinterrogah.

Dakinhar kien reġa' ċaħad li kien jaf lill-aħwa Degiorgio?

Lill-Pulizija gidbilhom waqt l-investigazzjoni dwar il-qtil ta' Daphne Caruana Galizia?

Jekk kien gideb, allura għandu jħallas ta' għemilu Il-Koħħu xehed li Chris Cardona kien ħaġa waħda mal-aħwa Degiorgio.

U baqa' jsostni li kien minnu li Chris Cardona – minkejja li dan baqa' jiċħdu – kien jiltaqa' magħhom fil-Ferdinand's Bar fis-Siġġiewi u fl-iStables Bar fil-Belt Valletta.

Il-Koħħu xehed ukoll li Chris Cardona kien ta l-għajnuna tiegħu f'każ ieħor separat ta' qtil ippjanat.

L-argument li x-xhieda tal-Koħħu hi "detto del detto" ma jreġix.

Li kieku l-Koħħu qed jixhed dwar ħwejjeġ li m'humiex konfermati minn provi oħrajn, dan l-argument forsi kont nasal biex nifhmu.

Iżda jekk il-Pulizija m'hix tinvestiga dan kollu, jkun qiesu qed tistenna li l-Koħħu jagħmlilhom xogħolhom jew tistenna li Chris Cardona ser isegwi l-passi tal-Koħħu u jammetti.

Dan ċertament mhux ser jiġri.

Huwa xogħol il-Pulizija li tfittex il-provi biex tkun tista' tissostanzja s-suspett raġjonevoli li Chris Cardona kien imdaħħal f'kumplott biex tinqatel Daphne u li kien ukoll jaf bil-kumplott li wassal biex ġiet assassinata.

Apparti d-destin legali ta' Chris Cardona, hemm ukoll id-destin politiku ta' pajjiżna.

Sa ftit xhur ilu, Chris Cardona kien id-Deputat Mexxej tal-Partit Laburista u ministru anzjan fi ħdan il-gvern.

F'intervista li kien ta fi Frar tal-2020, Chris Cardona kien stqarr li f'Jannar 2020 Robert Abela kien offrielu ministeru, liema offerta hu ma kienx aċċettaha.

Din l-istqarrija Robert Abela baqa' ma ċaħadhiex.

Il-Partit Laburista meta ser jiddeċiedi li jżomm ruħu 'l bogħod minn dan kollu?

Meta ser jikkundanna dan l-għemil?

Meta ser jistqarr darba għal dejjem li mġieba marbuta mal-kriminalità, mat-traffikar tad-droga u mal-assassinji m'hix waħda li hi aċċettabbli għall-politiċi?

Eh kważi nsejt.

Illum fil-qorti l-Koħħu stqarr li ministru preżenti – jiġifieri xi ħadd li m'huwiex Chris Cardona – kien għen biex isseħħ serqa minn bank.

X'qed jagħmlu l-Pulizija dwar din l-istqarrija?

Staqsihom Robert Abela lill-Ministri tiegħu jekk fl-imgħoddi kienux kompliċi f'serqa minn bank?


Fil-qorti xhud tal-prosekuzzjoni xehed li ministru preżenti tal-gvern kien ta l-għajnuna tiegħu lil grupp ta' kriminali f'delitt.

Il-bieraħ jien ktibt li seta' kien qed jirreferi għas-serqa li seħħet fl-2010 fl-HSBC kif ukoll għall-Ministru Carmelo Abela li dak iż-żmien kien deputat parlamentari tal-Oppożizzjoni u manager fl-istess bank.

Kif wieħed seta' jistenna, l-ġurnalisti ma żammewx lura u għamlu sensiela ta' mistoqsijiet lill-prim ministru. '

Huwa minnu li ministru tal-gvern kien kompliċi ma' kriminali fit-twettiq ta' delitt serju?'

'Taf min hu dan il-ministru?'

'X'bi ħsiebek tagħmel dwar din il-kwistjoni?'

Robert Abela għamel tabirruħu li kien sorpriż.

Kien ilu jaf għal xhur sħaħ li din l-aħbar minn ħin għall-ieħor kienet ser tfeġġ.

X'aktarx kien jaf qabel leħaq prim ministru.

Jeħtieġ niftakru li Robert Abela kien l-avukat tal-aħwa tal-Maksar.

Nagħmlu parentesi żgħira.

Issa jien naf li kulħadd għandu d-dritt li jqabbad avukat biex jirrappreżentah.

Iżda minn meta 'l hawn sirna daqshekk insensittivi li bħal donnu ħadd ma jitwaħħax meta jintebaħ li dawn il-qattiela li għandhom rabtiet ma' xibka tal-kriminalità mafjuża f'pajjiżi oħra u li jimpurtaw f'Malta bombi u armi speċjali biex joqtlu lin-nies, kellhom lill-prim ministru tagħna bħala l-avukat tagħhom?

Tistgħu timmaġinaw x'kien jiġri li kieku storja bħal din seħħet band'oħra?

Tistgħu qatt timmaġinaw lill-Ġermanja b'Kanċillier li kien jirrappreżenta qattiela feroċi tal-mafja fil-qorti?

Nagħlqu l-parentesi.

Robert Abela jiġi mistoqsi x'għamel meta sar jaf li xhud – persuna li ngħatat maħfra dwar il-qtil ta' avukat – xehed fil-qorti li membru tal-kabinett tiegħu kien kompliċi biex twettaq delitt kriminali.

Ftakru dejjem li hawn qed nitħaddtu dwar serqa bl-armi minn bank.

Quddiem biżibilju ta' kameras u ta' mikrofoni Robert Abela wieġeb billi ddikjara li huwa kien talab lill-Kummissarju tal-Pulizija biex jidentifika l-persuna li tkellem dwarha l-Koħħu.

X'fettillu wieġeb b'dan il-mod?

Tgħid il-prim ministru ried ibellagħha li din kienet l-ewwel darba li l-Kummissarju sema' li l-Koħħu seta' jidentifika ministru tal-kabinett f'dan il-kuntest?

Jekk dan tassew huwa l-każ, allura l-prim ministru qed jammetti li l-Pulizija kienet naqset li tagħmel xogħolha sewwa u naqset li tivverifika l-informazzjoni li għandu l-Koħħu qabel aċċettat li jingħata piena mnaqqsa għad-delitt ta' qtil u maħfra sħiħa għad-delitt ieħor ta' qtil.

Jeħtieġ niftakru li l-maħfra kienet ingħatat b'deċiżjoni tal-kabinett tal-ministri u għaldaqstant il-ministri – ewlieni fosthom Robert Abela – kienu kunfidenti li l-Pulizija kienet taf x'kienet qed tagħmel qabel ma ġie deċiż li tinħareġ il-maħfra.

Mill-banda l-oħra, ma nagħmlux mod li l-prim ministru qed jissuġġerixxi li, minkejja l-fatt li l-Kummissarju kien ilu jaf li l-Koħħu kien semma' l-involviment ta' ministru tal-gvern f'delitt kriminali , sal-bieraħ dan baqa' m'għamel xejn?

Jekk dan huwa l-każ, allura l-prim ministru qed jarmi l-baħar anki l-awtonomija li suppost għandhom il-Pulizija u qed jissuġġerixxi li, minflok ifittxu l-verità, l-Pulizija jippreferu jistennew li jaslu l-ordnijiet mingħand il-prim ministru.

Il-fatt li Robert Abela wasal pubblikament biex joħroġ ordni lil Anġlu Gafà m'hi xejn ħlief prova li l-prim ministru tagħna jinsab liebes żarbun li ma jiġieħx.

Robert Abela m'huwiex l-imgħallem ta' Anġlu Gafà.

Ma jistax jordnalu lil min għandu jinvestiga u lil min m'għandux jinvestiga.

Mill-banda l-oħra, Robert Abela huwa l-imgħallem ta' kull "ministru preżenti" u għaldaqstant mhux biss għandu kull dritt joħroġ l-ordnijiet iżda huwa wkoll fid-dmir li jagħti direzzjoni lill-kabinett kollu.

Lil kull ministru, l-prim ministru talbu jagħmel dikjarazzjoni li l-Koħħu ma kienx qed jirreferi għalih?

Lil Carmelo Abela talbu jagħmilha din id-dikjarazzjoni?

Sodisfatt bit-tweġiba li ngħata?

Dan kien li messu qalilna l-bieraħ Robert Abela: li malli sar jaf b'dak li xehed il-Koħħu fil-qorti, lill-ministri – li flimkien magħhom kien iddeċieda li jagħtih maħfra għall-qtil ta' Carmel Chircop – talabhom jiddikjaraw li l-Koħħu ma kienx qed jirreferi għal xi wieħed minnhom.

Jidher li m'għamel xejn minn dan kollu.

U x'aktarx naqas li jagħmel dan għaliex huwa stess ma jemminx lil wieħed mill-ministri tiegħu, jiċħad kemm ikollu l-ħila jiċħad.

Tabilħaqq jeżistu xi vantaġġi meta jkollok prim ministru li fl-imgħoddi kien l-avukat tal-Koħħu u tal-kompliċi tiegħu.

Lil Robert Abela, Anġlu Gafà kif ser iwieġbu?

Ser igħidlu li, minkejja dak li xehed il-Koħħu, l-Pulizija m'għandhiex f'idejha provi ammissibbli.

X'aktarx ser igħidlu wkoll li, biex il-boċċa titressaq aktar qrib il-likk, ikun jeħtieġ li l-Koħħu jingħata l-maħfra wkoll għas-serqa fl-HSBC.

Iżda ser igħidlu wkoll li l-Pulizija m'hix favur li tingħata din il-maħfra għaliex il-każ wasal biex ikun preskritt u li ma jidhirx li hemm provi li jistgħu jikkorroboraw dak li allega l-Koħħu dwar l-involviment ta' Ministru tal-gvern.

U għal darb'oħra, f'każ politiku serju ta' infiltrazzjoni mafjuża fix-xogħol tal-gvern, ser naraw salt tfettiq forensiku li m'hu ser iwassalna għal ebda konklużjoni dwar il-kwalità ta' fibra morali li jkunu jeħtieġu l-politiċi li jingħażlu biex imexxu lill-pajjiż.

Kif kien stqarr Carmelo Abela f' Novembru li għadda fl-isfond ta' rimarki li kien għamel Jason Azzopardi waqt intervista fuq ir-radju: dawn jibqgħu biss "allegazzjonijiet".

Tiftakru meta fi Frar 2016 Joseph Muscat sab ma' wiċċu "allegazzjonijiet" li ministru u l-id il-leminija tiegħu kienu wettqu delitti finanzjarji?

Dakinhar ma kienx refa' responsabbiltajiet tiegħu bħala l-imgħallem tagħhom.

Mhux biss ma sfidahomx, iżda lanqas ażżarda jkeċċihom.

Tahom il-kenn u żammhom f'posthom sakemm, f'Novembru 2019, kellu jegħreq magħhom.

Dakinhar konna wkoll wasalna għall-konklużjoni li Joseph Muscat kien kompliċi magħhom u għaldaqstant, lanqas li kieku ried, ma setgħax ikeċċihom.

Issa għandna lil Robert Abela li ma' wiċċu għandu "allegazzjonijiet" li wieħed mill-ministri tiegħu kien kompliċi f'serqa minn bank.

Lil dan il-ministru qed jisfidah biex jagħtih spjegazzjoni?

Ingħata spjegazzjoni?

Jekk ma ngħatax spjegazzjoni, ser ikeċċieh?

U żgur li le.

Kines kollox għal fuq spallejn Anġlu Gafà.

Iżda Anġlu Gafà ma jaħtarx il-ministri hu.

Jaħtarhom Robert Abela.

Sa fejn nafu aħna.

Previous: Chris Cardona issa żgur għandu għalxiex iwieġeb .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: Min jogħla żżejjed, jispiċċa jlaqqat tisbita kbira .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


Araw ftit kif min jgħola żżejjed, jispiċċa biex ilaqqat tisbita kbira.

Dak li kiteb Keith Schembri llum fil- Facebook hu tal-mistħija.

Fil-ġranet li ġejjin ser jitkaxkar lejn il-qorti u ser jiġi mixli b'farka żgħira ta' dak kollu li huwa responsabbli għalih.

Iżda minn x'imkien jeħtieġ li nibdew.

U x'aktarx jidher li ser nibdew.

Iżda anki Keith Schembri xi drabi jista' jkollu raġun.

Illum kellu raġun jilmenta li l-akkużi li ser jiffaċċja huma msejsin fuq il-konklużjonijiet ta' nkjesta li damet għaddejja erba' snin sħaħ.

Mingħajr ma nuri ebda solidarjetà ma' dak li fl-imgħoddi kellu f'idejh saħħa politika kbira, ma nistax ma naqbilx li l-provi li hemm messhom li wasslu biex ittella' l-qorti żmien twil ilu.

Mhux għaliex Keith Schembri kellu joqgħod jistenna', iżda għaliex kellna noqgħodu nistennew aħna.

Kif kien qallu Simon Busuttil dakinhar li tela' l-qorti, b'turrun ta' kaxxi "vojta" f'idejh mimlijin provi, Keith Schembri qatt ma kien messu daħal għall-ħajja politika.

Dan kompla fil-ħajja pubblika sa Novembru 2019 minkejja l-fatt komplew joktru l-provi kontra tiegħu. fil- Facebook , Keith Schembri beda' l-kitba tiegħu b'gidba sfaċċata.

Dan kiteb li fl-2019, dakinhar li warrab, stenna li ser ikollu l-ħin kollu biex igawdi l-familja u n-negozji tiegħu.

Tad-daħk……jekk mhux ukoll tal-biki.

Ma min jaħseb li qed jitħaddet?

Jaqaw jaħseb li ħadd ma jiftakar iċ-ċirkostanzi li fihom kien warrab?

Keith Schembri kien warrab madwar sagħtejn qabel ġie arrestat mill-Pulizija b'rabta mal-assassinju ta' Daphne Caruana Galizia.

Mal-medda taż-żmien u b'sorpriża għal bosta, ma baqgħax taħt suspett hekk kif tfaċċat ittra indirizzata lil Yorgen Fenech – li hu ċaħad li kien kiteb – li tqieset mill-Pulizija bħala prova li ma kienitx biżżejjed biex seta' jiġi mħarrek.

Jew aħjar, dak iż-żmien hekk kienet tqieset minn Lawrence Cutajar, li issa huwa stess jinsab taħt il-lenti ta' nkjesta kriminali b'rabta mal-każ.

Madankollu l-ħsara politika kienet leħqet saret.

Keith Schembri jibqa' legalment innoċenti sakemm jinstab ħati.

Iżda mil-lat politiku, l-arrest tiegħu b'rabta mal-assassinju ta' ġurnalista u l-mod kif kien "sparixxa" l- mobile tiegħu u qatt ma nstab, ma jistgħu qatt jinfatmu minn mar-riżenja tiegħu.

Keith Schembri ma kienx warrab għaliex xtaq igawdi aktar il-familja u n-negozji tiegħu.

Kellu jwarrab dakinhar li xhud tal-prosekuzzjoni xehed li Yorgen Fenech kien qed jiġi mitmugħ informazzjoni li kien sar jaf biha Keith Schembri bħala chief of staff tal-prim ministru.

Skont Keith Schembri, ħajtu qabdet in-niżla dakinhar li kien ġie arrestat.

Issa ħass il-ħtieġa li jilgħabha tal-vittma sabiex iqanqal is-simpatija.

U mill-għajjat tan-ngħaġ li ta' spiss issibhom jimirħu fil-paġna tal- Facebook tiegħu, bosta huma dawk li jitħassruh.

Milli jidher " in-namberwan ta' Malta ", " ta' fuq ix-xiħ " u dak li kien iriegħed lill-Ministri, issa jrid jitpinġa bħala l-vittma tal-persekuzzjoni tal-istat.

M'għandniex xi ngħidu, t-tisbita li ħa damdmitu.

Qerdu l-fatt li ma setgħax jibqa' jimpjega mal-gvern lil min kien kompliċi fi qtil.

Ma niżżilhiex li ma setgħax jibqa' jagħmel l-arja mal-kapijiet tal-Pulizija u mal-assistenti tagħhom.

Iqisu bħala umiljazzjoni l-fatt li l-liġijiet issa qed igħoddu wkoll għar-re tal-impunità li għadu sal-lum jgħaddiha lixxa dwar l-iskandlu tal- Electrogas.

F'kitbietu, Keith Schembri spara twissija.

Minkejja li ser ikun fl-iżbarra, il-ġustizzja għadha ferm il-bogħod.

U dan għaliex Keith Schembri bi ħsiebu jissielet biex tibqa' ma sseħħx il-ġustizzja li tant tistħoqqlu.

Għalih, il-liġijiet li jgħoddu għal ħaddieħor, m'għandhomx jgħoddu għalih ukoll.

Fil-kitba li tella' fil- Facebook, tella' wkoll ritratt ta' folla kbira ħafna ta' partitarji Laburisti.

Ritratt li jfakkrek fil-loġika ta' Robert Musumeci dwar it-tifsira tas-saltna tad-dritt, fl-inkejja ta' " erbgħin elf, ħi" segwiti minn tużżana emoji ta' lumi.

Ippermettuli nispjega.

Iżda l-ewwel jeħtieġ li ngħarblu l-qofol ta' dak li kiteb Keith Schembri.

Beda' biex kiteb li sar jaf li l-inkjesta dwar il-€100,000 li Brian Tonna kien iddepożitalu fil- Pilatus Bank "ma kienux ġejjin mit-tixħim" b'rabta mal-bejgħ tal-passaporti lil sinjuruni Russi.

Ċertament ma kellniex insiru nafu dan kollu mingħandu.

L-iskema tal-bejgħ tal-passaporti Maltin hi skema mnedija mill-Istat.

Aħna, bħala ċittadini, kien jistħoqqilna li nsiru nafu dwar jekk xi ħadd kienx qed jixxaħħam bis-saħħa tal-Iskema.

U jekk hemm xi ħadd li jridna nemmnu li l-€100,000 fil- Pilatus Bank ma kienux ġejjin mit-tixħim, ikun jeħtieġ li jgħaddilna spjegazzjoni alternattiva li jkollna l-ħila li nifhmuha.

Ħadd m'għadu fehem.

U ħadd m'hu ser jifhem.

L-akkużi li Keith Schembri ser ikollu ma' wiċċu huma marbutin mar-relazzjoni li huwa kellu ma' Adrian Hillman, bniedem li kien imexxi l-kumpanniji sidien tat- Times of Malta.

L-istess bniedem li, wara li tkeċċa minn mal-istess ġurnal, tqabbad jaħdem minn Keith Schembri f'diversi impjiegi fis-settur pubbliku.

Kien hawn, kif ngħidu bil-Malti, li Keith Schembri spiċċa biex inqela' b'żejtu.

F'kitbietu Keith Schembri fetaħ attakk fuq l-esperta tal-qorti li għenet lill-Maġistrat tal-inkjesta marbuta mal-iskandlu tal- Allied Newspapers .

Skontu din hi ħatja ta' tliet delitti li ma jistgħux jinħafru: hi mara, hi barranija u kienet attiva f'partit politiku f'pajjiżha li m'huwiex il-Partit Laburista ta' Malta.

Għaldaqstant ma tistax tkun ħlief mara giddieba.

Issa stennew li ser titfaċċa marmalja simili għal dik li ppersegwitat lil Maria Efimova u li ġiegħlitha titlaq mill-pajjiż.

Din hi r-raġuni l-għala ma semmejthiex b'isimha.

Barra min dan, ċertament mhux ser inkun jien li b'xi mod nasal biex inservi ta' staffa għall-interessi ta' Keith Schembri.

Din il-mara qatt ma kont naf x'jisimha qabel Keith Schembri għoġbu jsemmiha fil-kitba tiegħu.

L-ironija hi li Keith Schembri huwa nkazzat għall-fatt li, fir-rapport tagħha, din l-esperta tal-qorti kitbet – ir-rapport ma xxandarx u għaldaqstant ma qrajtux kif jidher li qrah Keith Schembri – li l-iskema li kien ħoloq Keith Schembri mal-kumpanniji tat- Times of Malta x'aktarx inħolqot biex tagħti palata lill-Partit Laburista.

Skont Keith Schembri dan juri li l-iskandlu tal- Progress Press m'hu xejn ħlief konġura maħluqa mill-" establishment Nazzjonalista".

Kiteb li n-negozju mat- Times kien seħħ qabel l-elezzjoni tal-2013 u li tal-" establishment" ma jifilħux jaraw tifel Laburist minn Bormla jirbaħ kuntratt.

Kiteb ukoll li tal-" establishment " ma kienu ser jaċċettaw qatt li kien hu li rnexxielu li "jibni pont mat- Times of Malta biex b'hekk dawn jibdew jisimgħu dak li kellu x'igħid il-Partit Laburista".

M'għadekx kemm ktibt li l-esperta tal-qorti vvintat l-istejjer meta fir-rapport tagħha kitbet li l-kuntratt li kont innegozjajt ma' Adrian Hillman kien intenzjonat biex jagħti palata lill-Partit Laburista?

Kif allura mbagħad tikkonferma li l-"persekuzzjoni" fil-konfront tiegħek hi msejsa fuq il-palata politika li ngħatat lill-Partit Laburista?

Għandi nifhem li kien messek kellimt lill-avukati tiegħek qabel iddeċidejt li tħarbex dwar dan il-każ fil- Facebook, Sur Keith Schembri.

M'intix intelliġenti daqskemm bosta jaħsbu li int. Id-delitti li wettaq Keith Schembri la huma msejsin fuq il-ġlieda tal-klassi, la huma r-riżultat ta' persekuzzjoni u lanqas m'huma ser jiġu ġudikati skond id-daqs tal-folla li għandu l-ħila li jgħaqqad il-Partit Laburista biex jingħata l-appoġġ.

L-inkwiet li jinsab fih Keith Schembri, stiednu b'idejh.

Ċertament huwa rilevanti l-fatt li l-kwistjoni dwar Allied Newspapers seħħet qabel l-2013 għaliex dan isaħħaħ ix-xiljiet politiċi u storiċi kontra Joseph Muscat u r-reġim li huwa mexxa.

Dan il-fatt jiċċara dak li tassew ried ifisser Joseph Muscat meta, waqt li kien qed jixhed fl-inkjesta dwar il-qtil ta' Daphne Caruana Galizia, ddefenda l-għażla ta' Keith Schembri bħala chief of staff: ma riedx social worker bħal ma kellu Lawrence Gonzi iżda "negozjant" li jkollu l-ħila li jxaħħam u jhedded biex iservi l-interessi tal-Partit Laburista.

U bosta kienu dawk li ddispjaċihom meta ntebħu li, fost ħafna tbissim, kien qed iħejji biex joħloq kumpanniji sigrieti fil-Panama.

Jekk issa Keith Schembri beda' jeqred fuq id-destin kiefer tiegħu, stennew aktar kitbiet fil- Facebook fil-ġejjieni.

Keith Schembri għad irid iħallas ta' għemilu dwar l-iskandli tal- Panama Papers u tal- Electrogas u għal sehemu – kien x'kien – fl-assassinju ta' Daphne, xejn xejn għall-fatt li kien hu li għadda informazzjoni lill-qattiela f'attentat biex dawn igħadduha lixxa.

Meta fl-2019 int warrabt, int kont taf x'għad trid tara ma' wiċċek.

Aħna ser niżguraw li int tieħu dak li ħaqqek.

Illum ħadd ma jrid jaf bik.

Kulħadd jaf x'issarraf.


Fejn qiegħed issa, ja bully? ta' Inger Cini Ejj'aqbeż għalihom ja pulċinell.

Kodard, x'imkien tistaħba.

Ixorbu kollu dak l-inbid, Ara jfakkrikx hu u nieżel, F'meta kont bieżel tigdeb u tgiddeb u tħalli id-demm jiġri bla nkwiet.

Ara jfakkrikx li inti daqshom, pupazz miskin f'dan l-att li għaddej; miġbud u mżeffen mir-regħba, miżmum imwaqqaf mil-kilba, u mitkellem mid-dwejjaq u d-dieqa; ta' min f'ħajtu m'għandu xejn, jekk mhux kemxa jew tnejn.

Ġo fik li jagħmlek persuna, m'hemm xejn li xejn.


Bħalissa fl-uffiċċju tal- Economic Crimes Unit tal-Pulizija hemm numru ta' persuni li qed jiġu nterrogati għall-aħħar darba qabel jitressqu l-qorti mixlija b'ħasil ta' flus maħmuġin u delitti oħrajn konnessi.

Ma qrajtx id-dettalji tal-akkużi li ser jinġiebu kontrihom iżda jidher li dawn huma marbutin ma' ħlasijiet illeċti li kienu saru minn Keith Schembri lil dak li kien imexxi lill- Allied Newspapers Adrian Hillman u dan fl-isfond tal-kuntratt ta' bejgħ ta' makna tal-istampar li l-kumpannija li xxandar il-ġurnal Times of Malta kienet rebbħet lill-kumpannija li sidha huwa Keith Schembri.

Il-Pulizija kienet bdiet l-investigazzjonijiet tagħha wara li fl-2017 tnediet inkjesta maġisterjali fuq ordni tal-Maġistrat Aaron Bugeja.

Din l-ordni kienet inħarġet wara li Simon Busuttil għadda lill-Maġistrat patafjun ta' dokumenti lill-Maġistrat bħala prova tad-delitti li kienu twettqu.

Aħna u nistennew biex naraw eżatt biex ser jiġu mixlijin, ta' min wieħed ifakkar dwar ċerti fatti.

Dawn il-persuni ilna nitkellmu dwarhom għal żmien twil.

Il-każijiet li ser insemmi jinsabu mdaħħlin fihom il-persuni li l-Pulizija qed tinterroga llum iżda m'humiex neċessarjament marbutin mal-każ speċifiku li qed jiġu mixlija dwaru llum.

Dan huwa l-istess bniedem li deher f'ritratt jiċċelebra r-rebħa tal-Labour fl-2013 bix-xampanja f'idu fid-dar ta' Jeffrey Pullicino Orlando.

Fir-ritratt jidher kokka bil-bandiera f'idu.

F'Ġunju 2018 jien kont tellajt artiklu dwar il-kumpannija MFSP ta' Matthew Pace, li issa bidlet isimha u saret Zenith.

Fit-2 ta' April 2013, Matthew Pace inħatar biex iservi fuq il-Bord tal-MEPA minkejja l-fatt li sa erba' snin qabel kien jaħdem ta' insurance salesman mal-kumpannija Global Capital.

Il-kumpannija MFSP ħoloqha ma' żewġ soċji oħrajn.

Għalih Keith Schembri kien ħabib u klijent speċjali u, s'intendi, ħakkew dahar xulxin.

Matthew Pace mhux biss ħa ħsieb l-investimenti ta' Keith Schembri iżda l-investimenti ta' membri oħrajn tal-klikka Tagħna Lkoll bħal Robert Musumeci, Malcolm Scerri u dak li kien il-kap tal-Bank of Valletta Deo Scerri.

Hu u jaċċetta u "jsaffi" depożiti ta' flus li saru minn Keith Schembri – u għaldaqstant kien jaf sewwa li Keith Schembri kien qed jiddepożita flejjes li ma messhomx kienu f'idejh – Matthew Pace kien qisu pappagall jirrepeti l-kliem "fejn huma l-provi?" – kliem li kienu ħarġu bihom tal-Labour kull darba li dawk li kienu jmexxuh – ewlieni fosthom Keith Schembri – kienu jinqabdu bil-qalziet imniżżel sa għarqubhom.

Issa qed jidher ċar li l-"provi" kienu dejjem f'idejn dawk li dejjem kienu jiċħdu l-eżistenza tagħhom.

Lil Matthew Pace ma ppremjawħx biss bil-prestiġju.

Tawħ ukoll diversi opportunitajiet.

Skont dawn in-nies, f'pajjiżna din hi li tfisser il-meritokrazija.

Ħatra fuq il-bord tal-MEPA swiet mitqlu deheb lil min huwa sid ta' real estate franchise u lil min – bħal Matthew Pace u sħabu Laburisti – kien lest li jinjora r-regoli bażiċi dwar kunflitti ta' interess.

Flimkien ma' Michael Bonello (mhux dak li kien il-gvernatur tal-Bank Ċentrali) u Neil Carter, Matthew Pace kien sid ta' Swieqi Alliance , franchise ta' Remax Properties, kumpannija li tinnegozja l-bejgħ u l-kirjiet ta' proprjetajiet.

Dan Matthew Pace, bħala regolatur, kien ukoll imdaħħal fil-ħruġ tal-premess għall-proġett tad-DB fil-bajja ta' San Ġorġ u dan minkejja l-fatt li l-aġenzija tiegħu kienet diġà qed tbiegħ l-appartamenti f'torri li kien għad irid jinbena'.

Lil Adrian Hillman m'aħniex ser narawh fl-għassa tal-pulizija llum għaliex bħalissa jinsab imsiefer.

Dwar dan smajna kemm il-darba.

Dan kien warrab mill-impjieg tiegħu mal- Allied Newspapers bħala bniedem li kien ġie skreditat iżda madwar ħmistax wara l-nqatlet Daphne, smajna li kien inħatar fuq il-bord tat-tmexxija tal- American University of Malta .

Kien ser jinħatar ukoll biex imexxi l- gaming authority.

Iżda din il-ħatra spiċċat ma saritx.

U mbagħad xi ngħidu għal Malcolm Scerri – bniedem ħa ħsieb in-negozji privati ta' Keith Schembri waqt li l-istess Keith Schembri ħa ħsieb biex iħares l-interessi personali tiegħu mill-aktar uffiċċju pubbliku li wieħed jista' jimmaġina: l-uffiċċju taċ- chief of staff tal-prim ministru.

F'Mejju 2018 jien kont tellajt artiklu li fih kont ktibt li kumpannija li sidha huwa ċ- chief of staff tal-prim ministru Keith Schembri kienet ingħatat żewġ biċċiet art kbar ħafna fil-Qasam Industrijali ta' Bulebel ftit ġranet qabel kienet issejħet elezzjoni ġenerali minn Joseph Muscat fl-2017.

Waħda minn dawn il-biċċiet art kienet għaddiet b'kera ta' €33,470 fis-sean għal 65 sean lil Kasco Limited.

Il-kejl ta' din il-biċċa art hu ta' 2,475 metru kwadru u, skont il-kutratt, il-kumpannija Kasco hi marbuta li tagħmel użu mill-istess art biex "tipproċessa l-karta, prodotti tal-karta u linka".

Madankoll l-kuntratt lil Kasco Limited jippermettilha tgħaddi l-art f'idejn Kasco Recycling Limited biex minn fuqha din tkun tista' tħaddem "ir-riċiklaġġ tal-plastik, fdalijiet tat- Tetrapak " u materjal ieħor.

Meta fi Frar 2018 wieġeb mistoqsija ta' Jacob Borg tat- Times of Malta , Keith Schembri "ipprova jnaqqas l-importanza tar-rabtiet li kellu ma' negozju ġdid li kellu x'jiggwadanja mill-politika ġdida tal-gvern favur ir-riċiklaġġ tal-fliekxen tal-plastik".

Minn investigazzjoni mmexxija mit- Times of Malta, rriżulta li kumpannija Norveġiża li ġġib l-isem ta' Tomra li timmanifattura makni tar-riċiklaġġ tal-fliexken tal-plastik ripetutament kienet qed tirreferi lil min kien interessat jakkwista dan it-tagħmir lil Malcolm Scerri, sieħeb Keith Schembri fin-negozju tar-riċiklaġġ.

Dalgħodu rajn wkoll lil Brian Tonna u lil Karl Cini.

Kienu dawn it-tnejn li kienu ħolqu l-kumpanniji sigrieti fil-Panama għal Keith Schembri u għal Konrad Mizzi.

U, fir-rapport tal-inkjesta dwar Egrant, Karl Cini ssemma' bħala persuna suspettata li għamlet dokumenti foloz .

Sal-lum Brian Tonna baqa' jgħid li hu u mhux Michelle Muscat huwa sid l-Egrant, iżda l-kredibilità tiegħu – jekk qatt tista' ssejħilha hekk – llum mistenni li taqla' daqqa oħra.

Il-lista ta' skandli li kien imdaħħal fihom Keith Schembri huma aktar friski fil-memorja kollettiva.

Dan kien sid ta' kumpannija sigrieta fil-Panama li kellha tirċievi flejjes mingħand Yorgen Fenech.

Kien għadda lilu nnifsu art pubblika leliet elezzjoni ġenerali.

Kien irċieva flejjes minn għejjun mhux magħrufa wara li kien ivvjaġġja lejn l-Ażerbajġan u kien ġiegħel lil Matthew Pace jgħaddihomlu mis-sistema.

Kien irċieva f'kont sigriet fil-Pilatus Bank €100,000 mingħand Brian Tonna.

Skont hu, l-Maġistrat ikkonkludiet li dawn il-flejjes ma kienux minn tixħim marbut mal-bejgħ tal-passaporti lil sinjuruni Russi.

Mhux hekk tgħid!

Xhud tal-prosekuzzjoni stqarr li kien għadda nformazzjoni kunfidenzjali lil Yorgen Fenech qabel kienu ġew arrestati l-aħwa Degiorgio.

Dan jagħti lil wieħed x'jifhem li kien jaf qabel kulħadd bid-dettalji tal-konġura biex Daphne tiġi assassinata.

Huwa ċaħad li kien kiteb ittra lil Yorgen Fenech li fiha tah struzzjonijiet biex iwaħħal ir-responsabbiltà għall-qtil ta' Daphne fuq Chris Cardona, iżda sal-lum ma sirna nafu b'ħadd li jista' jeħodlu postu bħala l-awtur ta' dik l-ittra.

Keith Schembi kien ġie arrestat b'rabta mal-qtil ta' Daphne ftit siegħat wara li warrab mill-kariga ta' chief of staff fl-uffiċċju tal-prim ministru.

U matul din il-medda qasira ta' żmien, għeb il- mobile phone tiegħu.

Għaliex jeħtieġ li dan kollu niftakruh?

Għaliex illum m'huwiex il-jum li fih ser issir il-ġustizzja.

Jekk Keith Schembri u l-kompliċi tiegħu ser jiġu mġiegħla kif suppost biex iwieġbu għal għemil li ilna nafu bih, dak li qed naraw illum għandu jkun xenarju regolari għas-snin li ġejjin.

Din il-ġimgħa Keith Schembri għamel ħafna għaġeb u stqarr li dak li ser jiġi mixli dwaru huwa marbut ma' dak li seħħ qabel l-2013.

Iżda minn dan il-fatt nistgħu niġbdu konklużjoni importanti.

Meta llum ser naraw lil Keith Schembri mixli flimkien mal-bqija tal-ġgajta tiegħu – ser naraw appuntu ġgajta.

Ġgajta ta' kriminali li diġà kienu fin-negozju qabel il-poplu Malti għażilhom biex imexxilu l-pajjiż.

Ġgajta ta' kriminali li kienet qed tlesti biex taħkem lill-pajjiż u biex timla' l-bwiet tagħha minn flus il-poplu.

Ġgajta ta' kriminali li hi korrota sa ġuf ommha u li rfinat il-ħiliet tagħha fil-kriminalità finanzjarja biex, meta jasal iż-żmien, tkun tista' tgawdi kemm tiflah.

Previous: Min jogħla żżejjed, jispiċċa jlaqqat tisbita kbira .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: Chris Cardona jinsab b'seba' għajnejn biex jara x'ser ikun id-destin ta' Keith Schembri .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


Fuq WhatsApp group chat ta' partitarji Laburisti, dalgħodu Chris Cardona tella' dan ir-ritratt.

Illum m'huwiex biss għeluq snin Simon Busuttil.

Illum – mid-dehra wara nofsinhar – il-"kaxxi vojta" li fl-2017 Simon Busuttil kien għadda lill-Qorti ser iwasslu biex jiġu mixlija membri tal-ġgajta kriminali li ħakmet lil pajjiżna.

Din hi r-raġuni li l-Pulizija ser tixli lil Keith Schembri fil-qorti.

Għax Simon Busuttil giddieb.

Jista' jagħti l-każ li għad hawn xi erba' boloħ li jemmnuh.

Iżda Chris Cardona għandu jkun jaf li mhux kull minn hu partitarju leali hu tal-fehma li l-korruzzjoni li hawn f'dan pajjiżna hu l-frott tal-immaġinazzjoni ta' Nazzjonalisti ndannati.


Illum kien hemm min ra lil Karl Cini jnewwaħ fil-qorti hekk kif intebaħ bil-post fejn kien ser ikollu jorqod mil-lum 'il quddiem ħarira 'l bogħod minn Yorgen Fenech.

Mid-dehra qatt m'għaddielu minn rasu li kellu jgħaddi minn dak li għadda minnu llum.

Għada jmissu jkellem lill-Pulizija u jikxef magħhom dak kollu li huwa jaf.


Dak li seħħ u dak li għadu qed iseħħ fil-pajjiż jistħoqq li jkun is-suġġett ta' dibattitu nazzjonali.

Niġi naqa' u nqum li x'aktarx Robert Abela qed isibha diffiċli ħafna biex ma ssirx ħsara lill-partit tiegħu.

Jekk ifaħħar lill-istituzzjonijiet u lilu nnifsu talli ppermettielhom jaħdmu, ikun qed jammetti li dawn wettqu xogħolhom sewwa u fl-istess ħin ikun qed jikkundanna lil Keith Schembri.

Jekk imbagħad politikament jikkundanna lil Keith Schembri, indirettament ikun qed jikkundanna wkoll lill-Partit Laburista kollu kemm hu (apparti lilu nnifsu).

Ikun ikollu jwieġeb talli kien ta palata lil Keith Schembri.

M'għandniex xi ngħidu, dawn jafu li dak li għadu kif seħħ huwa biss farka żgħira li tidher fil-wiċċ minn iceberg kbir li għadu mgħotti taħt l-ilma.

Mill-banda l-oħra, jekk jagħti l-appoġġ tiegħu għal dak li stqarr Keith Schembri fis-sens li dan huwa vittma tal-" establishment Nazzjonalista", Robert Abela jkun qed jimmina lill-istituzzjonijiet u fl-istess waqt jagħti raġun lil dawk kollha li ilhom jipprotestaw kontra l-indħil politiku fix-xogħol tal-pulizija, liema protesti kien sejjħilhom bħala "provokazzjoni" u li kien jeħtieġ li jieqfu.

M'għandniex xi ngħidu, d-differenza tikkonsisti fil-fatt li hu għandu fehma differenti dwar minn fejn ġej l-indħil, iżda xorta waħda jkun qed jammetti li l-pulizija m'huma xejn ħlief pupazzi.

B'raġunament bħal dan, ikun qed jarmi l-baħar il-ftaħir kollu li ftaħar bih matul dawn l-aħħar 14 il-xahar kif ukoll il-ftaħir vojt tiegħu dwar ir-"rebħa" li għamel fuq l-imxijja.

Il-PN, sa ċertu punt, għandu wkoll ikun skomdu jieħu sehem f'dibattitu bħal dan.

Dawn għad iridu li jipprovdu it-tweġibiet tagħhom dwar l-imġieba ta' Adrian Delia, Pierre Portelli u ta ' persuni oħra li lil dawn it-tnejn kienu tawhom palata.

Dwar dawn niġi naqa' u nqum ukoll.

Sabiex dan id-dibattitu jħalli frott bnin ikun jeħtieġ li nduru dawra magħna nfusna b'sinċerità.

Meta fil-Parlament Ewropew tkellmu kontra li jsir d-dibattitu, Alex Agius Saliba u Cyrus Engerer urew lid-dinja li m'għandhomx il-ħila li, per eżempju, jiffaċċjaw il-verità dwar Keith Schembri.

It-talba tal-Partit Popolari Ewropew sabiex iseħħ dibattitu saret qabel iżviluppi ta' dawn l-aħħar ġranet u wara li l-Koħħu xehed fil-qorti u semma' lil Chris Cardona (u, sa ċertu punt, lil Keith Schembri wkoll).

Din it-talba biex isir dibattitu issa saret aktar importanti u urġenti.

Jeħtieġ li kemm f'Malta kif ukoll fl-Ewropa ssir analiżi politika dwar dak li tħalla li jseħħ.

U bl-istess mod li bih Keith Schembri tkaxkar lejn il-ħabs ta' Kordin, dawk kollha li tawh palata jeħtieġ li jinkixfu.

Alex Agius Saliba u Cyrus Engerer qed jiddefendu lil Keith Schembri għaliex kienu Joseph Muscat u Keith Schembri stess li sqewlhom il-ħajja politika tagħhom.

Jinsabu fil-politika grazzi għal dawn iż-żewġ parrini.

U, grazzi wkoll għal dawn il-parrini, bħala membri tal-kabinett hemm persuni nkompetenti li jinsabu liebsin żarbun li qajla jiġihom bħal Byron Camilleri, Silvio Schembri, Owen Bonnici, Ian Borg, Edward Zammit Lewis, Roderick Galdes, Julia Farrugia Portelli, Aaron Farrugia u Clint Camilleri.

Dawn jafu posthom lil Keith Schembri u lil Joseph Muscat.

Mingħajrhom u mingħajr il-korruzzjoni li kien jeħtieġ li jgħattu bis-saħħa ta' grupp grat ta' lagħqin fil-kabinett, ir- roadmap korrotta ma setgħet qatt tiġi mplimentata.

U mbagħad hemm saff aktar għoli: membri tal-kabinett li riedu jiġbdu lejn xawwathom bħal Michael Farrugia, Justyne Caruana, Rosianne Cutajar, Carmelo Abela, Chris Cardona, Konrad Mizzi, Manuel Mallia u Michael Falzon.

U żewġ tarġiet 'l isfel minn dawn, hemm dawk li servew ta' staffa għall-imgħallmin ta' fuqhom biex setgħu qalgħu niskata ta' prestiġju u ta' importanza li ma kienux jaqilgħuhom li kieku ma kellhomx lil min jaqlagħhom: Glenn Bedingfield, Karl Stagno Navarra, Jason Micallef, Josef Caruana, Kurt Farrugia, Tony Zarb, Jeffrey Pullicino Orlando, Robert Musumeci u oħrajn.

U fl-aħħarnett dawk li għamlu l-kompromessi mal-kuxjenza u li għamlu tabirruħom li ma kienu raw xejn: Evarist Bartolo, George Vella, Anġlu Farrugia, Alfred Sant, Josè Herrera, Chris Fearne, Deo Debattista u oħrajn.

Li kieku dawn ma tawx il-palata li kienu taw u ddeċidew li jiffaċċjaw ir-realtà, l-ħajja politika tagħhom kienet tintemm ħesrem.

Kif kienet ukoll tintemm ħesrem il-"karriera" politika (jekk nistgħu nsejjħulha hekk) ta' Adrian Delia.

Dan igħodd ukoll għal dawk li taw palata lil Adrian Delia bħaż-żewġ deputati mexxejja li hemm bħalissa.

Li kieku kellha tiġi rinfaċċjata r-realtà, jseħħ terremot fix-xenarju politiku tagħna u fost dawk li jibqgħu jimirħu fil-wiċċ ikun jkun hemm dawk il-politiċi li għal tant u tant snin kien hemm min iddieħek bihom u heddihom.

Mal-65% tad-deputati parlamentari jispiċċaw barra.

Jekk ir-realtà tiġi rinfaċċjata sewwa, ma jintlaqtux biss uħud minn dawk li ġew eletti.

Jintlaqtu wkoll ta' taħthom li gawdew mill-korruzzjoni u mill-kriminalità bħal Joe Cuschieri, Johann Buttigieg, Heathcliff Farrugia, Karl Izzo u James Piscopo.

Mhux ta' b'xejn li d-dibattitu fil-Parlament Ewropej ma jriduhx.

Għaliex huma politikament spiċċuti.


Bħalissa qed nassistu għal taqtiegħa dwar liema triq li għandu jaqbad il-Partit Laburista.

Hemm ukoll taqtiegħa għar-riżorsi tal-Istat.

U taqtiegħa għar-ruħ ta' pajjiżna.

Illum fil-Partit Laburista ħadd ma jiddubita l-fatt li, bejn is-snin 2008 u 2013, l-infrastruttura kollha tal-moviment serviet ta' ngwanta għall-ponn ħattiefi ta' Joseph Muscat.

Biex wieħed dan seta' jifhmu, Keith Schembri – dak li kienu jsejjħulu l-imgħallem, il-moħħ u l-istrateġista ġenju – ma kellux għalfejn jidher imħarrek il-qorti u miżmum taħt arrest.

Minkejja l-aljenazzjonijiet u diverżjonijiet kollha – bħall-istorja li l-manuvri ta' Keith Schembri fit- Times of Malta seħħew fi żmien meta kien prim ministru Lawrence Gonzi u li allura jaħtu n-Nazzjonalisti – ftit huma dawk li issa m'humiex jaraw ċar.

Il-biċċa l-kbira tal-Laburisti issa ilhom li fehmu li ġew użati minn Joseph Muscat, Keith Schembri, Konrad Mizzi, Chris Cardona u oħrajn mhux biex dawn jagħtu servizz pubbliku iżda biex ikunu jistgħu jimlew bwiethom u jissodisfaw ir-regħba tagħhom.

Fehmu li, meta kellhom ir-riedni tas-setgħa f'idejhom, Joseph Muscat u sħabu wżawhom.

Qed jifhmu li, anki wara li warrbu, Joseph Muscat u sħabu jridu jkomplu jużawhom.

L-ewwel użawhom bħala staffa biex ikunu jistgħu jisirqu.

Issa jridu jibqgħu jużawhom biex ikunu jistgħu jgħadduha lixxa.

Araw ftit x'qal Joseph Muscat: "In-Nazzjonalisti ma jridux li ssir ġustizzja.

Iridu jivvendikaw ruħħom għaliex jien irbaħtilhom l-elezzjonijiet."

Joseph Muscat għadu sal-lum jiftiehem ma' Keith Schembri – kif kienu jagħmlu meta kienu Kastilja – dwar kif għandu jqiegħed il-kliem.

Ftit tal-ġranet ilu Keith Schembri stqarr li l-akkużi li għandu ma' wiċċu huma vendikazzjoni min-naħa "tal- establishment Nazzjonalista li ma tistax tniżżilha li hu tellifhom l-elezzjonijiet."

M'hemmx għalfejn li wieħed ikollu xi għerf kbir biex dan kollu jifhmu sewwa.

Meta kellhom is-setgħa f'idejhom, ħadd ma kien jista' għalihom, gawdew mill-impunità u ngħataw il-kenn mill-" erbgħin elf, ħi ", jiġifieri l-appoġġ tal-partitarji fanatiċi.

La l-Pulizija, la l-Prosekuturi u lanqas il-Maġistrati ma setgħu jmissuhom mhux biss minħabba s-saħħa li kellhom iżda wkoll minħabba l-forza intimidatorja ta' maġġoranza politika rrabjata.

Issa li m'għandhomx is-setgħa f'idejhom, m'għadx għandhom l-immunitajiet uffiċjali li kienu jippretendu li kellhom.

Issa qed jitfaċċaw uffiċjali tal-pulizija kuraġġjużi li qed jieħdu riskji kbar u jqiegħduhom fejn jixirqilhom: fl-iżbarra Kull tama li fadlilhom Joseph Muscat, Keith Schembri u l-bqija li jkomplu jgawdu l-impunità tinsab fis-setgħa intimidatorja tal-partitarji fanatiċi tagħhom.

U lil dawn il-partitarji qed jagħmlu minn kollox biex iqanqluhom bħallikieku Robert Abela ma jeżistix.

Lil Robert Abela lanqas biss jikkalkulawh għaliex dan jaf postu lil Joseph Muscat.

U bħal kull persuna maħtura minn Joseph Muscat, huwa dgħajjef u midjun lejn sidu għall-kariga li għandu llum.

Arawh fir-ritratt ta' hawn fuq iċapċap għat-teatrin ta' Joseph Muscat flimkien ma' Chris Cardona, Konrad Mizzi u l-preżenza inviżibbli ta' Keith Schembri.

Robert Abela – kif l-istess jista' jingħad għal laqgħqin kollha li ġew qablu u li okkupaw karigi fil-korp tal-pulizija, fl-uffiċċju tal-avukat ġenerali, fil-parlament, fil-Partit, fis-servizz ċivili u l-bqija – politikament jista' jibqa' jimraħ fil-wiċċ kemm il-darba ma jipperikolax l-issuktar tal-impunità għal Joseph Muscat u għal sħabu.

Robert Abela ma jistax joftom lill-Partit tiegħu minn mal-mexxej ta' qablu.

Ma jista' qatt jippermetti li jiġu mgħarbla sewwa l-provi li Joseph Muscat personalment approfitta ruħu mill-korruzzjoni u mis-sħubija tiegħu ma' Keith Schembri u Konrad Mizzi.

Nieħdu l-inkjesta dwar Egrant.

Dan l-aħħar Joseph Muscat stqarr li ser jibqa' jitkellem dwar Egrant sal-aħħar nifs ta' ħajtu.

Mur għidlu li lanqas jien m'jien beħsiebni niskot!

It-termini ta' riferenza tal-inkjesta kienu tfasslu mill-avukat ta' Joseph Muscat Pawlu Lia, l-istess persuna li hi membru tal-unika entità legali li għandha s-setgħa li tiddixxiplina lill-Maġistrat li mexxiha.

Il-Maġistrat li mexxa' l-inkjesta kien jiddependi mix-xogħol tal-pulizija ta' Lawrence Cutajar, Silvio Valletta u Ian Abdilla.

Lawrence Cutajar kien kiteb li Joseph Muscat għandu bajd kbar.

Silvio Valletta għatta xtur il-mafja.

U Ian Abdilla tefa' taħt it-tapit patafjun provi li issa qed jintużaw mill-prosekuzzjoni kontra Keith Schembri.

Il-Maġistrat kien għadda r-rapport tiegħu lil dak li kien l-Avukat Ġenerali Peter Grech li, minn naħa tiegħu, kien ammetta li kien ta struzzjonijiet lill-pulizija biex jagħlqu għajnejhom għall-provi li kien hemm.

Peter Grech kien rema' l-baħar l-awtonomija kostituzzjonali tiegħu u obda l-ordnijiet tal-ministru tal-ġustizzja Owen Bonnici li kien qal libes il-kappell ta' avukat difensur ta' Joseph Muscat.

Il-Maġistrat kien serraħ fuq ix-xhieda li kienet ingħatat minn Brian Tonna u minn Karl Cini, li t-tnejn li huma jinsabu l-ħabs jistennew li jgħaddu proċess fil-qorti akkużati bi frodi, falsifikazzjoni, ksur tal-liġijiet tal- accountancy u ġuramenti foloz.

Il-Maġistrat kien ħadem taħt id-dell tas-setgħa bla tarf ta' Joseph Muscat dwar jekk kellux jingħata promozzjoni biex isir imħallef jew le.

U l-Maġistrat Aaron Bugeja kien inħatar bħala mħallef ftit wara li temm l-inkjesta tiegħu.

Issa qabblu dan kollu mal-fatt li l-kitbiet ta' Daphne Caruana Galizia u l-informazzjoni li kienu jgħaddulha l-għejjun tagħha dwar dak li kien qed iseħħ fil- Pilatus Bank irriżulta li kienet korretta u li fuqha issa l-prosekuzzjoni qed isejjes il-każ tagħha fil-qorti.

Il-każ Egrant għandu jerġa' jinfetaħ, il-provi għandhom jerġgħu jiġu mgħarbla sabiex jintefa' d-dawl tas-sewwa fuq "l-akbar gidba fl-istorja politika Maltija".

Joseph Muscat dan m'hux ser jaċċettah u Robert Abela ser igħinu biex igħatti xturu.

Iżda jekk f'pajjiżna l-Partit Laburista huwa tassew forza favur is-sewwa, jeħtieġ li jieħu azzjoni dwar in-nuqqas ta' rabtiet li għandu ma' dak kollu li hu sewwa.

Malta dan teżiġieh.


Għalkemm jeżistu ċerti dubji dwar attivitajiet ekonomiċi li jkunu msejsin fuq il-vizzji, wieħed ma jistax ma jammettix li llum l-industrija tal- gaming hi industrija li tħaddem l-eluf u waħda li ma ntlaqtitx ħażin mill-effetti tal-imxijja.

Lil din l-industrija l-gvern qed jagħtiha bis-sieq.

Hekk kif is-segretarju parlamentari Alex Muscat sejjaħ bħala "attakk fuq Malta" r-rapporti li qed jixxandru dwar l-iskema tal-bejgħ tal-passaporti, il-verità hi li l-akbar attakk fuq il-pajjiż qed isir mill-gvern innifsu.

Għejjun qrib din l-industrija qaluli li tgħidx kemm kien hemm daħk u tkażar fost uffiċjali regolatorji anzjani ta' pajjiżi oħrajn meta dawn semgħu li Malta kienet ħatret lil Ryan Pace, persuna b'esperjenza ta' xejn fl-industrija tal- gaming, bħala chairman tal- Malta Gaming Authority.

L-istampa wkoll xejn ma mpressjonat ruħħa b'din il-ħatra.

Rapport miktub minn Robert Simmons fil-ġurnal EGR igħid li Pace "li għandu taħt it-30 sena……… huwa mifhum li m'għandux esperjenza fir-regolamentazzjoni tal-imħatri".

L-uniċi "kwalifiki" ta' Ryan Pace huma li hu attivist fil-Partit Laburista u li ħadem bħala avukat prinċipjant fl-uffiċċju legali żgħir ta' Robert Abela, Abela Advocates.

Bħalissa l- Malta Gaming Authority qed tipprova terġa' tirbaħ ir-rispett tal-industrija tal- gaming wara li dawk li kienu jmexxuha nkixfu li kienu mdaħħlin fl-iskandli.

Wara li nkixef li kien konsulent dwar kuntratti tal- gaming ma' Yorgen Fenech, Joseph Cuschieri kellu jdabbar rasu mill- Malta Financial Services Authority ftit jiem biss wara li kellu jħalli l- Malta Gaming Authority.

U mbagħad, dak li daħal floku – Heathcliff Farrugia – ddabbritlu rasu mill-MGA wara li l-pulizija kixfet li kellu rabtiet korrotti ma' Yorgen Fenech.

Permezz ta' messaġġi li ntbagħtu bejnu u bejn Yorgen Fenech, li jinsab mixli bil-qtil ta' Daphne Caruana Galizia, Heathcliff Farrugia kkonkoffa ma' Yorgen Fenech sabiex jitgħattew tweġibiet għal mistoqsijiet dwar imħatri llegali f'wieħed miċ-ċentri tiegħu tal-imħatri minn wieħed minn dawk li qed jiġu mixlija bl-istess qtil.

Lil Fenech, Farrugia kien qallu li, bħala regolatur, ma kienx bi ħsiebu jieħu passi biex b'hekk l-aħbar ma tasalx f'widnejn "il-klikka ta' Daphne".

L-għaqda dwar l-industrija tal- gaming ilmentat dwar "it-telf ta' negozju u d-daqqa ta' ħarta lir-reputazzjoni" minħabba l-korruzzjoni u t-taħwid fl-MGA li kixfet l-istampa.

U minflok ħatar li xi ħadd li seta' jerġa' jkabbar il-fiduċja tal-industrija fl-MGA, Robert Abela ħatar prinċipjant mingħajr kwalifiki u mingħajr esperjenza.

Skont Julian Buhagiar tal- RB Capital, il-ħatra ta' Ryan Pace kienet "waħda li turi faqar ta' ideat.

Awtorità li tkun trid tħares ir-reputazzjoni kien messha ħatret lil xi ħadd li għandu ċerta kredibilità."

Previous: Tajjeb li jkollna ministri żgħażagħ.


Agħtu daqqa t'għajn lejn ir-rapport dettaljat li xandar Ivan Martin fit- Times of Malta dwar il-konklużjonijiet tal-Awditur Ġenerali fil-każ tal-kuntratt enormi maħmuġ pesti dwar l-espansjoni tar-residenza San Vinċenz de Paule li kien ingħata b' direct order lid-ditta James Caterers u lid- DB Group.

Skont l-Awditur Ġenerali l-gvern m'għandu ebda skuża biex jiġġustifika d-deċiżjoni li ħa fl-2017 meta njora l-liġi dwar l-offerti pubbliċi u ta lil żewġ kuntratturi kuntratt li jiswa' mal-kwart ta' biljun ewro mingħajr ma l-ewwel talab offerti mingħand kuntratturi oħrajn.

L-istorja kellha l-bidu tagħha b'kuntratt li jiswa' €57 miljun għall-bini ta' kċina għar-residenti.

U mbagħad kompliet b'kuntratt għall-bini ta' żewġ blokki residenzjali (bħallikieku żiedu żewġt ifran oħra fi kċina) li tella' l-ispiża totali minn €57 miljun għal €274 miljun.

Bħallikieku ma' ftehim għall-bejgħ ta' karrozza, żiedu wkoll il-bejgħ ta' showroom mal-kuntratt.

U dan mingħajr ma ħadu l-briga li jduru għand bejjiegħa ta' karrozzi oħrajn biex jippruvaw jakkwistaw l-aħjar prezz .

Lill-Awditur Ġenerali rriżultalu wkoll li l-prezzijiet ta' dawn il-kuntratturi biex iduru bir-residenti u jitimgħuhom huma d-doppju tal-prezzjinijet tas-suq.

Ma ġara' xejn, hux hekk?

Int qed tħallas minn butek, wara kollox.

Il-kuntratt mogħti b' direct order fl-2017 segwa ieħor li fl-2014 kien ukoll ingħata direttament għall-forniment ta' ikel lir-residenti ta' San Vinċenz.

Għaliex għandkom tkunu tafu li m'hemmx ħadd li jista' jkun interessat li jitfa' offerta għall-forniment tal-ikel lil sptar.

Offerti bħal dawn James Barbara biss jista' jkun interessat li jitfagħhom!

U mal-medda taż-żmien ma' dan James Barbara ngħaqad eroj ieħor – dak li hu biss fl-univers għandu l-ħila li jibni u jħaddem bini mgħammar bis-sodod.

Qed nirreferi għal Silvio Debono.

Bħalissa fil-Kumitat Parlamentari dwar l-I standards qed issir diskussjoni dwar b'kemm jiswew €7,000 li ntefqu ħażin minn Carmelo Abela.

Flus li ntefqu għall-ħelu wiċċu.

Nixtieq li qed ngħix f'pajjiż fejn aħbar bħal din iġġiegħelni nirrabja.

Iżda fil-pajjiż li qed ngħix fih, in-nies ma tħabbilx rasha wisq meta tintebaħ li żewġ sinjuruni kbar – jiġifieri s-sidien ta' James Caterers u tad- dB Group – ingħataw kuntratti b'mod dirett minkejja l-fatt li hemm numru ta' kuntratturi oħra li setgħu kkompetew magħhom u tefgħu offerti bi preżż aktar vantaġġjuż għall-poplu.

M'hawn ħadd li jkun f'sensih li jaqbad u jonfoq €4,000 minn butu biex jixtri kċina mingħajr ma qabel ikun ra x'għandhom x'joffru bejjiegħa oħrajn tal-kċejjen.

Iżda l-gvern li għandna qabad u nefaq €250 miljun minn flus il-poplu mingħajr ra l-prezzijiet ta' ħaddieħor.

F'wiċċhom ma ssibx lanqas qatra waħda ta' żejt.

Il-ġurnalisti segwew dan il-proċess mill-qrib ħafna.

Araw x'kien kiteb fl-2018 Ivan Camilleri tat- Times of Malta dwar direct order ta' €274 miljun li għaliha ħaddieħor seta' offra prezz orħos.

Il-kwistjoni kienet ġiet mgħoddija lill-Kumitat dwar il-Kontijiet Pubbliċi u mbagħad marret quddiem l-Awditur Ġenerali.

U minkejja dawn l-istadji kollha, ma sirna nafu xejn aktar minn dak li diġà konna nafuh sa minn Awwissu tal-2018.

Għala?

Għaliex il-gvern ġie jaqa' u jqum.

Dawn huma l-bulijiet li wara li jisirqulna l-ikel, igħaddu biex jagħtuna xeba' ponnijiet għall-gost u l-pjaċir tagħhom u dan taħt għajnejn l-għalliem.

L-Awditur Ġenerali stqarr li jista' jagħti l-każ li dan il-kuntratt m'huwiex validu u ma jiswiex.

L-Awditur Ġenerali m'huwiex imħallef u għaldaqstant ma jistax jiddikjara li kuntratt ma jiswiex.

Madankollu, fejn għandhom x'jaqsmu l-kuntratti, huwa jifhem biżżejjed biex jista' jistqarr x'inhi l-fehma tiegħu dwar dak li jista' jagħmel imħallef.

Dan kien u hu kuntratt illegali.

Li kieku fil-pajjiż teżisti s-saltna tad-dritt, meta wieħed jikkunsidra l-kobor tal-korruzzjoni li seħħet, mhux biss kien ikun hawn partita riżenji, iżda saħansitra kien iwarrab gvern sħiħ.

U kien jinbeda' proċess biex il-flus li ntefqu llegalment jinġabru lura mingħand dawn il-ħallelin liebsin ġlekk u ngravata.

Fir-rapport tiegħu l-Awditur Ġenerali wkoll għadda rimarka li tbellħek.

Huwa stqarr li dan il-kuntratt ma kienx ġie mgħoddi mill-għarbiel politiku.

Lis-servizz ċivili l-Awditur Ġenerali jifhmu sewwa u jaf li ebda membru tas-servizz m'hu ser jaqbad u jagħti kuntratt b' direct order jekk ma jkunx ingħata ordni minn ta' fuqu.

Iżda r-rimarka li għadda l-Awditur Ġenerali turi li kien hemm numru ta' persuni li kienu saħansitra lesti li joqgħodu għal ordnijiet li ma sarux bil-miktub.

Il-pajjiż bħalissa qed jiġi mmexxi minn gvern stil faxxist: ordnijiet sigrieti, tgħemiż tal-għajnejn, imbuttaturi, illegalità istituzzjonalizzata u arranġamenti bejn partiti politiċi u sidien ta' negozji kbar biex b'hekk tiġi njorata kompletament l-infrastruttura tal-Istat jew biex dejjem iseħħ ir-rieda tagħhom.

M'hawn ebda liġi li tippermetti lill-gvern li jakkwista estensjoni ta' sptar jew kċina ta' sptar mingħajr ma jagħti l-opportunità lill-kuntratturi li jikkompetu għall-kuntratt.

Mhux biss lill-gvern Malti, iżda lil ebda gvern fl-Unjoni Ewropea.

Il-gvern ġab ruħu b'mod bħallikieku ma jeżisti ħadd ħlief James Caterers u tad- db Group li għandu l-ħila li jibni estensjoni ta' sptar u kċina.

Li kieku din ma kienitx imġieba kriminali, kważi kważi tqabbdek id-daħk.

Iżda, m'għandniex xi ngħidu, mhux il-kuntratturi kollha li hemm fl-Unjoni Ewropea jagħmlu d-donazzjonijiet lill-partit politiku li qed imexxi lil Malta, u, għandi nifhem, lill-partit politiku li qed jaspira li jeħodlu postu fil-gvern.

Tagħmel sejħa biex iwarrab Anthony Agius Decelis?

Min ser jagħti każ?

Jew forsi sejħa biex iwarrab Roderick Galdes jew Michael Falzon?

Lill-poplu għadhom kemm serqulu kwart ta' biljun ewro.

Huma jinsabu mgħoxxijin bid-daħk u l-poplu ser jerġa' jikkonfermahom fi-gvern għal 5 snin oħra għaliex wasalna għall-estremità li fiha ħadd m'għadu jaf x'drittijiet għandu.

Il-poplu kuntent li jħallihom jisirquh u mbagħad jirringrazzjahom talli serquh.

U dawn huma l-istess nies li jridu jgħaddu liġi biex min jiġbor il-flus f'barmil fi Triq ir-Repubblika f'ġieħ il- Poppy Day ma jispiċċax jaħsel il-muniti tal-fidda tal-20 ċenteżmu li jkun ġabar mingħandek.


Ma naħsibx li l-fehmiet ta' Mark Camilleri għandhom piż biżżejjed biex magħhom iġibu l-bidliet fil-Partit Laburista.

Għaldaqstant ir-rimarki li dan għadda ftit ilu dwar dak li sejjaħ bħala pressjoni li saret fuq Joseph Muscat biex idabbar ras Keith Schembri, nqishom bħala ġrajja li qed jimmaġina li seħħet u mhux li effettivament seħħet.

Iżda jibqa' nteressanti l-fatt li Mark Camilleri jgħid li kien jibqa' jagħti l-appoġġ tiegħu lil Joseph Muscat li kieku dan keċċa lil Keith Schembri minkejja l-fatt li kien jaf li Muscat kien imdaħħal fl-istess korruzzjoni li kien imdaħħal fiha Keith Schembri.

Din m'hi xejn ħlief loġika li tbellħek: loġika estrema li bis-saħħa tagħha l-interessi tal-partit ikun jeħtieġ li jegħlbu n-nuqqasijiet ta' individwi.

Mark Camilleri jgħid li Joseph Muscat huwa soċjopatiku, forsi anki psikopatiku, għaliex m'għandux il-ħila li jilbes iż-żarbun ta' ħaddieħor biex jifhem aħjar li dak li jkun qed jagħmel huwa ħażin.

Ma nistax ma naqbilx ma' din l-analiżi.

Madankollu d-distakkament huwa wieħed li jwaħħax.

Mingħajr ebda traċċa ta' ndiema, Mark Camilleri jgħid li kien ikun lest li jappoġġja lil Joseph Muscat (taħt ċerti kundizzjonijiet) minkejja li jaf li hu korrott.

Dan ma jiddependix ukoll fuq il-ħila li wieħed jagħżel dak li hu ħażin?

Inkomplu dwar il-loġika tal-blieħ.

Bernard Grech għadu kemm ikkonferma l-kandidatura ta' Adrian Delia għall-elezzjoni ġenerali li ġejja.

"Li kieku kelli problema dwaru, ma kienx jiġi konfermat bħala kandidat."

Ċertament Bernard Grech ma jistax igħid li "kien ikun aħjar li kieku ma jikkandidax ruħu iżda m'għandix is-saħħa li nwaqqfu.

Se jkolli nibqa' ngħix bit-tama li l-kostitwenti tiegħu jużaw rashom u ma jtellgħuħx".

Jien ma nistax nippreżumi x'inhu għaddej minn moħħ Bernard Grech meta dan jista' jagħti l-każ li qed jgħid xi ħaġa differenti milli naħseb jien.

Iżda nistenna li persuna li qed jittama li għad ikun prim ministru m'għandux sens ta' ġudizzju daqshekk ħażin li ma jintebaħx li Adrian Delia ma jista' qatt ikun kandidat idoneju.

Għal dawn l-aħħar ġimgħat il-mexxej tal-PN stqarr li kien bi ħsiebu jieħu "deċiżjonijiet iebsin" kemm il-darba xi deputati parlamentari ma jagħmlux il-wisa' minn jeddhom.

Qed nimmaġina li bil-kliem "deċiżjonijiet iebsin" ried ifisser li jwaqqaf il-kandidatura tagħhom.

Kull darba li nara l-ismijiet tad-deputati parlamentari, jien ukoll ta' sikwit nesprimi x-xewqa li nara l-uċuħ ġodda.

Iżda jidher li dawn id-deputati parlamentari li ser jinżammu milli jikkandidaw ruħħom ser ikunu fallew eżami li Adrian Delia ser ikun għadda minnu.

U, bejnhom u bejn ruħhom, dawn ser jistaqsu x'setgħu għamlu ħażin biex kien ħaqqhom jitħallew barra u dwar kif Adrian Delia seta' qatt jiġi kunsidrat bħala mudell li fuqu setgħu fasslu l-imġieba tagħhom biex b'hekk isalvaw il-ġilda politika tagħhom.

Hemm min igħid li l-politika hi l-arti tal-possibbli.

Tifsira bħal din hi l-ġustifikazzjoni għaċ-ċiniżmu, għad-deċiżjonijiet u għall-imġieba li bosta huma dawk ma jkunux iridu li jkollhom x'jaqsmu magħhom.

Iżda meta jiċkienu l-għażliet dwar dak li jkun possibbli, kulma jifdal ikunu Joseph Muscat u Adrian Delia.


Dal-għodu Repubblika ppublikat dokument ta' politika dettaljat li jagħti r-raġunijiet għalfejn l-organizzazzjoni temmen li Malta m'għandhiex tbiegħ iċ-ċittadinanza tagħha.

Uħud mill-argumenti huma dawk li tistenna li tara meta tqis kull ma nafu fuq l-iskema Maltija tal-bejgħ tal-passaporti.

Imma dan hu wkoll eżerċizzju li jerġa' jħares lejn xi tfisser tassew iċ-ċittadinanza u jagħmel suġġerimenti għal tibdil għar-regoli dwar kif inhi amministrata ċ-ċittadinanza anke ma' nies li mhux qed iġorru l-boroż tal-liri biex jixtruha.

X'inhi ċ-ċittadinanza?

Għalfejn hi importanti?

Kif tgħinna ngħixu flimkien u kif tista' tifridna?

Jekk issib ċans tqalleb f'dan id-dokument ta' politika, jekk jogħġbok għidli x'taħseb.

Niżżel id-dokument tal-politika minn hawn.

29.04.2021 Iċ-Ċittadinanza mhix għall-bejgħ Previous: Loġika tal-blieħ .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: Il-miżbla żibel ta' moħħhom .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


Philip Sciberras, eks Imħallef, eks deputat parlamentari Laburista, eks medjatur fil-gwerra li kienet skattat bejn Alfred Sant u Dom Mintoff, eks bażużlu ta' Alfred Sant, bniedem li jgawdi sensiela ta' pensjonijiet, bniedem li f'idejh kellu monopolju ta' informazzjoni sensittiva f'inkjesti kummissjonati mill-gvern u bniedem li ma xebgħax jirrimetti l-ħdura li għandu għal dak kollu li ma jikkonformax ma' dak li jiddeċiedi l-Partit Laburista, llum sab ruħu fil-faċċata ta' quddiem tal-orizzont.

Huwa ġie kwotat bi kritika għal David Casa u għal Roberta Metsola li vvutaw flimkien ma' 635 ewroparlamentari oħrajn favur mozzjoni li tesprimi tħassib dwar l-involviment tal-Istat Malti fil-qtil ta' Daphne Caruana Galizia.

Huwa ġie kwotat li stqarr li "min jiċħad lil art twelidu, hu miżbla żibel lanqas tridu".

Fil-lingwa Maltija, min jitgħajjar bil-kelma "żibel" ikun irid li jinsulta.

U għall-qarrejja tal-orizzont u għal dawk li jiftakru l-kontroversja politiko-reliġjuża tas-snin 60, il-kelma "miżbla" tqanqal ċerti emozzjonijiet.

L-ewroparlamentari Laburisti Maltin ivvutaw kontra l-mozzjoni tal-Parlament Ewropew flimkien ma' 42 ewroparlamentari ieħor.

L-ebda wieħed minn dawn l-42 huma mseħbin mal-partit soċjalista Ewropew li miegħu huwa msieħeb il-Partit Laburista.

Dawn l-42 huma mseħbin ma' diversi partiti faxxisti tal-lemin li dejjem huma lesti biex ifittxu kull opportunità biex jippruvaw jimminaw lid-demokrazija.

Philip Sciberras għandu jkun komdu fil-kumpannija tal-faxxisti.

Diskors dwar "pajjiżi, tajjeb jew ħażin" u patrijottiżmu falz li ma jippermettix kritika lir-reġim li jkun fit-tmun jaqbel perfettament ma' din in-narrativa.

L-ewroparlamentari Laburisti lmentaw li r-riżoluzzjoni tal-Parlament Ewropew "m'hix ġusta għax ma ssemmix ir-riformi li saru f'dawn l-aħħar snin".

Ma sarux xi riformi ta' barra minn hawn.

Madankollu rnexxielna nġiegħlu lill-gvern ibiddel is-sistema ta' kif jinħatru l-imħallfin u dan sabiex jiġu eliminati l-preferenzi u l-partiġġjaniżmu.

Li kieku kien irnexxielna nagħmlu dan snin qabel, Philip Sciberras ma kienx isir imħallef u ma kienx jissemma' fl-orizzont bħala "eks imħallef".

Fil-frattemp għadna 'l bogħod milli ssir ġustizzja ma' Daphne u sakemm din iseħħ, se nibqgħu ntambru u ser inkomplu ndejjqu lil Philip Sciberras.

Għax lil pajjiżna inħobbuh tassew.

Previous: Iċ-ċittadinanza m'għandhiex prezz .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: Bħaħan kuntenti .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


Ejjew ngħarblu l-kwistjoni mill-perspettiva tagħha.

Robert Abela rrikonoxxa li l-għoti tal-kuntratt dwar proġett tal-estensjoni f'San Vinċenz de Paule li sewa' mal-€275 miljun kiser il-liġijiet proċedurali.

Huwa pprova jnaqqas is-sinjifikat ta' dan il-ksur sfaċċat tal-liġijiet iżda, anki f'dak li rrikonoxxa, huwa ttanta li jiġġustifikah hu u jistqarr li issa l-pajjiż għandu residenza għall-anzjani akbar u li din hi ħaġa tajba.

Din l-iskuża wieħed jista' jinqeda' biha biex jagħmel kollox.

Dak kollu li jakkwista l-gvern, jakkwistah għall-użu jew għat-tgawdija tal-pubbliku.

Jekk il-gvern ikun irid jibni skola, jkollna skola.

U jekk il-ġustifikazzjoni tkun dik li jkollna skola, l-bennejja tal-iskejjel għaliex għandhom jikkompetu bejniethom dwar min joffri l-aħjar prezz biex jingħataw il-kuntratt?

Il-kuntratt dwar il-proġett tal-estensjoni ta' San Vinċenz kien ingħata permezz direct order .

Ejjew neżaminaw il-kuntest bis-saħħa ta' eżempju: llum sa nofsinhar il-fornituri ta' prodott speċifiku jkunu jeħtieġu li jipprovdu informazzjoni teknika kif ukoll il-prezzijiet lill-Ministeru tal-Edukazzjoni b'rabta mal-forniment ta' tagħmir speċjalizzat.

Il-Ministeru tal-Edukazzjoni jeħtieġ li jixtri 9 fliexken shampoo, 9 fliexken conditioner , 9 fliexken ta' scalp condition treatment , 9 fliexken ta' prodotti dwar styling , 6 fliexken ta' prodotti għal hair finishing , hairdryer , 6 pniezel, 9 pettnijiet, 6 sectioning clips , 3 skutelli and 3 pniezel għat- tinting.

Iżda r-regoli ma jippermettux lil xi skrivan li jmur jixtri dawn l-oġġetti mill-eqreb ħanut.

Dan l-iskrivan ikun jeħtieġ li jilqa' offerti mingħand tliet fornituri, jkun jeħtieġ jimla' l-formoli, jagħmel rapport u jissottomettieh u mbagħad jistenna' l-ordni għax-xiri ta' dawn l-oġġetti.

Ċertament mhux ser ifalli l-gvern li kieku x-xiri tax- shampoo minn ħanut u mhux minn ieħor kellu jiswieh xi ftit aktar.

Iżda l-liġijiet qiegħdin hemm biex jiġu segwiti u wieħed ma jistax jiġġustifika l-ksur tagħhom bil-fatt li x- shampoo nxtara'.

Ix-xiri tax- shampoo jinvolvi ammonti negliġibbli u għaldaqstant ħadd m'hu ser igħaddilu minn moħħu li jipprova jxaħħam biex ikun jista' jiffinanzja lill-partiti politiċi.

Iżda l-istorja tieħu xejra differenti għal kollox meta l-gvern ikun ser jibni estensjoni ta' sptar jew jiffirma kuntratt biex, għall-10 snin li ġejjin, jitma' lill-anzjani residenti fl-isptar.

Pajjiż li jaċċetta l-iskużi ta' Robert Abela u li ma jindenjax ruħu li jżommu responsabbli, jkun ħaqqu li jinsteraq.

Tangentopoli hi belt li fiha jgħixu kuntenti partita bħaħan.


Tal-One TV għamlu xalata sħiħa meta jien ikkummentajt dwar l-istqarrija li għamel Bernard Grech fis-sens li hu m'għandu ebda problema b'Adrian Delia.

X'aktarx li ser jagħmlu xalata oħra b'dan li ġej.

Matul il-kampanja li għamel Adrian Delia biex jibqa' kap tal-partit, il-manigold tiegħu Vincent Borg, magħruf bħala Ċensu l-Iswed, kien kiteb fil- Facebook f'lingwa li hu ma jitħadditx biha, u li fiha għamel sensiela ta' mistoqsijiet retoriċi dwar deputati parlamentari li hu jqishom bħala ribelli fil-grupp parlamentari ta' Adrian Delia.

Fil-mira tal-persuna mhux magħrufa li kitbet fil- Facebook f'isem Ċensu l-Iswed kien hemm, kif wieħed jistenna, Jason Azzopardi.

Ċensu l-Iswed 'staqsa' lil Jason Azzopardi jekk kienx minnu li hu kien żar Portomaso biex jiltaqa' ma' mara "tax-xogħol".

Jason Azzopardi għamel libell fil-qorti u l-qorti spiċċat biex warrbet id-difiża redikola li kien għamel Ċensu l-Iswed fis-sens li b'mara "tax-xogħol" ried ifisser mara li taħdem fil-Hilton u li bi "żjara" ried ifisser diskursata jew konversazzjoni.

Il-qorti qablet li Jason Azzopardi ma' ħaqqux li jiġi mċappas b'gidba li hu jiffrekwenta l-prostituti.

Mid-dehra, wara li ngħatat din is-sentenza tal-qorti, lil Adrian Delia tah tal-qamar.

Il-bieraħ, ftit wara li fil- Facebook kiteb li kien ferħan jiekol ikla – hawn m'għamel ebda riferenza għal dak li kien qed jixrob mal-ikla – u permezz tal- Facebook fetaħ attakk sfrenat kontra Jason Azzopardi talli dan kien ażżarda jħarrek lil Ċensu l-Iswed fil-qorti.

Lil Ċensu l-Iswed, Adrian Delia pinġieh bħallikieku kien xi eroj ewlieni u leġġendarju tal-PN li Jason Azzopardi lanqas għandu l-ħila li jaqfillu l-lazz taż-żarbun.

Adrian Delia kif seta' kien jaf?

L-eks kap ma kontx tarah b'nemes fil-PN matul dak iż-żmien kollu.

U għaliex jippretendi li l-baqar sagri għandhom dritt li jimplikaw li xi ħadd jiffrekwenta lill-prostituti meta dan mhux minnu, dan kollu għaliex mingħalih li gidba bħal din tista' b'xi mod tagħmel il-ġid lil Adrian Delia?

Tal-One TV se jieħdu pjaċir b'dan li ġej.

Bernard Grech qed jaħdem biex jeqred l-inkwiet intern li joħroġ fil-pubbliku.

Lid-deputati parlamentari tahom ordni biex ma jikkritikawx lil xulxin u saħansitra biex lanqas ma jagħmlu ' like ' jew ' share ' fil-media soċjali f'kitbiet li jistgħu jkunu kritiċi ta' kandidati jew deputati tal-PN.

Dan ifisser li, rrispettivament jaqblux ma' kitbieti jew le, ebda membru tal-grupp parlamentari tal-PN ma' jista' jagħmel " share " fuq artiklu li nikteb jien anki jekk nikteb li Adrian Delia m'hu xejn ħlief buffu li għandu jżomm ruħu 'l bogħod mill-politika kemm jista' jkun.

Il-grupp parlamentari tal-PN huwa mistenni li jkun magħqud.

Issa li Adrian Delia infexx f'dan l-attakk – attakk li ma nfexx fih wara li tgħidx kemm xorob ilma żżejjed mal-ikel – Bernard Grech ser jibqa' jgħid li m'għandux problem bil-kandidat tiegħu?

Previous: Bħaħan kuntenti .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: Jekk Carmelo Abela jridna nemmnuh li ma' kellu xejn x'jaqsam ma' attentat ta' serqa minn bank, kien messu ħareġ bi skuża kredibbli. .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


Il-ġurnalisti tat- Times of Malta Ivan Martin u Jacob Borg, lil Carmelo Abela staqsewh dwar x'kien stqarr lill-Pulizija meta dawn kienu bgħatu għalih u nterrogawh wara li fl-2010 kien seħħ l-attentat ta' serqa mill-bank tal-HSBC Bank .

Dak iż-żmien huwa kien jaħdem hemm u, għalkemm dan huwa ma kkonfermaħx, il-ġurnalisti ssuġġerewlu li huwa kellu aċċess għall-makna li tipproduċi l- passes li kienu ntużaw mill-kriminali mdaħħlin fir-reat.

Hemm bosta affarijiet li Carmelo Abela seta' qal lill-Pulizija.

Seta' qalilhom li kien tabilħaqq ta l-għajnuna tiegħu lill-Pulizija u li kien għaddielhom l-informazzjoni li kienu jeħtieġu dwar operazzjonijiet bankarji iżda li – sa fejn kien jaf hu – qatt ma kien wieħed mis-suspettati b'rabta mar-reat.

Minflok għamel dan, lill-ġurnalisti qalilhom – għal darba darbtejn – li ma jiftakarx li l-Pulizija kienu nterrogawh.

Issa huwa minnu li, wara medda ta' għaxar snin, ikun hemm bosta ħwejjeġ li wieħed ma jibqax jiftakarhom.

Iżda lil Carmelo Abela, l-ġurnalisti ma talbuħx igħidilhom x'kien kiel f'nofsinhar f'jum minnhom fi Frar tal-2011.

Carmelo Abela stqarr li ma setax jiftakar li l-Pulizja kienet bgħatat għalih u nterrogatu żmien wara li kien seħħ l-attentat ta' serqa armata minn bank minn grupp ta' kriminali li f'idejh kellu tagħrif dwar is-sistema li hu u numru żgħir ta' impjegati oħrajn setgħu għaddewlhom.

Ġaladarba lil Carmelo Abela qabditu amnesija, ma jkunx aħjar jistaqsi lilu nnifsu jekk għadux igħodd għax-xogħol fil-politika?

Lil dawk li jagħtu l-appoġġ għami tagħhom lil Carmelo Abela ser jirnexxielu jikkonvinċihom li hu ma kienx ġie interrogat meta huwa baqa' jistqarr li ma jiftakarx?

Jew inkella ser ikun biżżejjed għalihom li Carmelo Abela jistqarr li l-istorja dwar ir-rabta tiegħu mas-serqa hi biss "gidba" ta' Jason Azzopardi?

Wara kollox, issa donnu li daħlet il-moda li wieħed igħid li kulma jistqarr Jason Azzopardi m'huwiex minnu.

M'għandniex xi ngħidu, Jason Azzopardi m'għandu xejn x'jaqsam ma' dan kollu.

L-ewwel darba li ssemma' Carmelo Abela kien minn wieħed minn dawk li kienu ħadu sehem fl-attentat ta' serq minn bank – Ċensu Muscat il-Koħħu – u l-aħwa Degiorgio taw x'jifhmu li kien imdaħħal hekk kif dawn ippruvaw bla ma rnexxielhom li jakkwistaw proklama.

Lil martu, tgħid Carmelo Abela issa jmissu jgħidilha li ma jiftakarx li kien iżżewwiġha?


Il-Ministru Miriam Dalli sejjħet konferenza stampa biex tħabbar il-viżjoni li għandha biex Malta jkollha cable tal-elettriku ta' taħt il-baħar li jgħaqqadha ma' Sqallija .

Dan m'huwiex proġett li ser jitwettaq matul din il-leġislatura.

Għaldaqstant din il-konferenza stampa nistgħu nqisuha bħala waħda li saret mill-Partit Laburista iżda li tħallset mill-gvern.

Li kieku ried, il-Partit Laburista seta' ħabbar dan il-proġett bħala parti minn politika favur it-tqegħid tat-tieni interconnector kemm il-darba jerġa' jiġi elett.

Iżda mhux sewwa li dan il-proġett tħabbar bħala wiegħda tal-Partit u tħallas minn gvern li wasal biex ixolji.

Għaliex il-Partit u l-Gvern huma żewġ entitajiet differenti.

Wara kollox, kif sewwa stqarret l-Oppożizzjoni, ftit xhur ilu l-partit l-ieħor f'Malta kien diġà għamel l-istess wiegħda: jekk il-PN jitla' fil-gvern, wiegħed li jqiegħed it-tieni interconnector .

Għaldaqstant għandna żewġ partiti politiċi li qed jaqblu fuq xi ħaġa u li issa qed jikkompetu bejniethom dwar min minnhom ħareġ bl-idea l-ewwel.

Madankollu ebda wieħed mill-partiti jidher li għandu xi ħerqa li jfakkarna li t-tqegħid tat-tieni interconnector kien parti mill-istrateġija ta' Lawrence Gonzi dwar l-enerġija, liema strateġija kienet tnediet meta tfassal il-kuntratt dwar l-estensjoni tal-BWSC u kien inbeda' x-xogħol għat-tqegħid tal-ewwel interconnector .

Dejjem kien hemm il-ħsieb li jitqiegħed it-tieni interconnector għaliex hu minn ewl id-dinja li Malta għandu jkollha aċċess sħiħ għas-sistema tal-enerġija Ewropea biex b'hekk tista' tkun f'pożizzjoni aħjar li taħtaf l-opportunitajiet kollha li joffri dan is-suq.

Il bużillis hu li dan it-tieni interconnector kien messu ilu li tqiegħed li kieku ma kienx għal Konrad Mizzi u għar- roadmap li kellu jwassal biex jitħaxxinlu butu.

Il-fatti huma li t-tqegħid tat-tieni interconnector kien ingħata l-ġenb biex Malta tkun tista' tixtri l-enerġija bi prezzijiet ħafna aktar għoljin mingħand Paul Apap Bologna, Yorgen Fenech, Joe Gasan u s-sieħba tagħhom mill-Ażerbajġan.

U dan biex ma nsemmix it-tixħim li kellhom igawdu minnu Konrad Mizzi u Keith Schembri u forsi xi ħadd ieħor ukoll.

Din ma kienet ebda U-turn minn naħa tal-gvern.

Anki li kieku konna nqiegħdu għoxrin interconnector u konna nsibu lil min ibiegħlna l-enerġija bis-sittiet għaliex dan ikun sab mezz kif jibdel l-ilma f'enerġija, xorta waħda ninsabu marbutin li nħallsu lil Paul Apap Bologna, lil Yorgen Fenech u lil Joe Gasan.

Aktar ma jinħolqu opportunitajiet biex nixtru d-dawl mis-sistema Ewropea bi prezzijiet irħas, aktar nintebħu li l-korruzzjoni li nibtet kemm ilu li ħa r-riedni Joseph Muscat qed iġġiegħelna bilfors nixtru l-enerġija mingħand l-Electrogas bi prezzijiet għoljin.

Din l-iskoperta ġdida tal-Partit Laburista ta' pjan li ilu li tfassal 15 il-sena biex jitqiegħed interconnector ġdid tista' tagħmel is-sens biss kemm il-darba l-kuntratt tal-Electrogas ma jibqax kif inhu.

L-Awditur Ġenerali tana r-raġunijiet tiegħu.

Il-kuntratt tal-Electrogas huwa msejjes fuq il-korruzzjoni u għaldaqstant ma jgħoddx.

Il-bieraħ il-poplu Malti ħallas għat-tħabbira li saret minn partit politiku li, kemm il-darba jerġa' jkun fil-gvern, ser iwettaq dak li kien messu għamel 8 snin ilu, issa li leħqu xxaħħmu kemm felħu.

Dawn mingħalihom li aħna bħaħan.

U ġaladarba l-poplu ser jerġa' jtellagħhom, ma nagħtihomx tort li jaħsbu b'dan il-mod.

Previous: Baqgħu ggranfati mal-Istat li ħatfu .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: Tal-Kummissjoni ta' Venezja qed nistħajjilhom iżommu żaqqhom mgħoxijin bid-daħk .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


Ma tistax ma tħossx sens ta' mistħija u tkun trid l-art tibilgħek int u taqra l-artiklu li ħarbex illum il-Ministru tal-Ġustizzja fit- Times of Malta .

Huma u jaqrawh, tal-Kummissjoni ta' Venezja nistħajjilhom iżommu żaqqhom mgħoxijin bid-daħk.

Buffu u baħnan tabilħaqq.

Diġa' kont ktibt dwar ir-raġunijiet il-għala jidhirli li Edward Zammit Lewis m'għandux raġun.

U ġaladarba Edward Zammit Lewis ma jridx jammetti li żelaq waħda nobis, mhux bi ħsiebni noqgħod nirrepeti ruħi.

Insemmi biss l-argument vojt li ġab fis-sens li hu ried li jkollu proposti konkreti dwar il-mod kif għandhom jiġu kkastigati b'mod proporzjonat dawk li jaħslu l-flus maħmuġin u dawk li jkunu mdaħħlin fil-kriminalità finanzjarja.

Għaldaqstant ser nerġa' nsemmilu l-proposti li s'issa għadu jirrifjuta li jikkunsidra.

L-aġenziji tal-infurzar għandhom jingħataw l-għodda meħtieġa biex ikunu jistgħu jifhmu, jikxfu u jħarrku lil dawk li jkunu mdaħħlin fil-kriminalità finanzjarja.

Dawk li jkunu mdaħħalin f'dawn ir-reati kriminali għandhom jinġiebu quddiem il-qorti.

Il-prosekuturi, l-maġistrati u l-imħallfin għandhom jingħataw it-taħriġ meħtieġ biex ikunu f'pożizzjoni aħjar li jiġġuduikaw lil dawk li jinġiebu quddiemhom mixlijin b'dawn ir-reati.

X'aktarx li jkun jeħtieġ li jinħatru prosekuturi u mħallfin speċjalizzati.

X'aktarx ukoll li dawn ikunu jistgħu jitħallsu mill-multi li jingħataw u li jinġabru.

Ikun jeħtieġ ukoll li tiġi applikata l-Kostituzzjoni ta' Malta.

Dawk li jkunu mixlija għandu jkollhom drittijiethom imħarsin u għandhom jingħataw smiegħ xieraq minn qorti indipendenti.

U kemm il-darba it-twettiq tar-reat jiġi pruvat, għandhom jingħataw il-piena li tkun tistħoqqilhom.

Ma tridx wisq biex tapplika dak li titlob il-Kostituzzjoni.

Iżda jidher li l-gvern m'għandu ebda ħerqa li japplikaha.

U din hi r-raġuni l-għala s-smiegħ ta' kawżi dwar reati ta' kriminalità finanzjarja, l-gvern qed jipprova jneħħihom minn quddiem il-qrati.

Il-gvern irid jagħmel dan biex ikollu kontroll sħiħ fuq l-għażla dwar min għandu jiġi investigat u min le, dwar minn għandu jitħarrek u min le u dwar min għandu jingħata piena u min le.

U dan huwa appuntu dak li tipprojbixxi l-Kostituzzjoni.

U din hi appuntu r-raġuni l-għala b'saħħa jridu jemendaw il-Kostituzzjoni.

U din hi appuntu r-raġuni l-għala, bir-raġun, l-Oppożizzjoni m'hix lesta li tikkopera.

Previous: Ma jistħux jiddandnu bil-pjanijiet u bil-proġetti ta' Gonzi .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: Tat-TVM x'jambuni meta għandhom lil Norma u lil Quinton? .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


Norma Saliba u Quinton Scerri ippruvaw – mingħajr ma rnexxielhom – li jiskużaw lilhom infushom wara li tat-TVM xandru programm dwar il-kundizzjonijiet fil-ħabs u wara li saru lmenti mal-Awtorità tax-Xandir.

L-Awtorità tax-Xandir tat ordni lil tal-PBS biex ixandru filmat li jwassal is-"sitwazzjoni reali" li "tirrispetta l-intelliġenza tan-nies".

Dan ma jistax ħlief ifisser li dak li xandru tat-TVM ma wassalx ir-realtà u wera' nuqqas ta' rispett lejn l-intelliġenza tan-nies.

Meta stazzjon televiżiv – f'dan il-każ l-istazzjon nazzjonali – iwassal realtà falza u gideb lill-udjenza tiegħu dwar kwistjoni li din l-udjenza ma tkunx f'pożizzjoni li tivverifika f'kwistjoni ta' interess pubbliku, ikun qed jonqos minn dmir ewlieni u bażiku.

U dawk li jxandru dan il-qerq għandhom jitkeċċew.

Xandira ta' rapport dwar il-ħabs minn stazzjon televiżiv m'hix l-istess bħal rapport dwar il-kwalità tal-ikel f'ristorant.

L-etika titlob li xandar m'għandu qatt igħid li l-ikel li r-ritorant iservi huwa tajjeb meta fil-fatt ir-realtà hi li l-ikel huwa ħażin.

Din l-etika xi drabi titwarrab minħabba r-reklamar.

Ir-ristorant li jservi ikel ħażin iħallas lix-xandar biex igħid li l-ikel huwa bnin u x-xandar jigdeb u jgħidulna li l-ikel huwa tal-itjeb kwalità.

Dan m'huwiex sewaa.

Iżda jekk tisma' minn dak li jkun qal ix-xandar, tmur tiekol f'dan ir-ristorant u tintebaħ li daħku bik, ibqgħu ċerti li minn dakinhar 'il quddiem ix-xandar ma jibqax jitwemmen.

Dari fuq it-televiżjoni kienu jixxandru programmi dwar films li kienu ser jixxandru u d-distributuri tal-films kif ukoll is-sidien tas-swali taċ-ċinema kienu jħallsu għar-riklami li kienu jixxandru fl-istess programm.

U, m'għandniex xi ngħidu, dawn xejn ma kienu jieħdu pjaċir kull meta l-kritiku tal-films residenti tal-programm kien jidhirlu li l-films li kienu ser jintwerew tul dil il-ġimgħa ma kienu jgħidu xejn.

Min iħallas għar-riklami jistenna' t-tifħir biex ikun jista' jattira udjenzi dejjem akbar lejn is-swali.

Fil-każ tal-programm "Popolin" ta' Quinton Scerri, huwa l-gvern jħallas għar-riklami.

Dan il-programm ma sarx biex iħajjer lin-nies iżuru l-ħabs iżda mill-mod kif fasslu l-programm dwar il-kundizzjonijiet fil-ħabs għal ftit ma ridux ipinġuh bħala xi post li għandek tkun mejjet biex tmur tgħix fih.

X'ippretenda li ser jirbaħ il-gvern bis-saħħa ta' dan il-programm?

Il-gvern ried ibellgħalna l-gidba li fil-ħabs il-ħabsin huma ttrattati tajjeb u għaldaqstant m'għandniex għelfejn noqgħodu nħabblu rasna dwar is-suwiċidji, dwar ir-rapporti persistenti ta' vjolenza psikoloġika u dwar it-tmexxija proto-faxxista tad-direttur tal-ħabs.

Dawn iridu jbellgħu gidba li n-nies m'humiex f'pożizzjoni li jivverifikawha.

F'dan il-każ, il-ħabsin ma setgħux jilmentaw dwar il-programm li xxandar fuq TVM dwar il-kundizzjonijiet tal-ħabs.

U kellhom ikunu persuni li għandhom kuxjenza bħalma huma Andrew Azzopardi u Peppi Azzopardi li ħadu l-passi u talbu rimedju mill-Awtorità tax-Xandir.

L-inkwiet ta' dawn kien fis-sens li l-gideb tat-TVM jirrendu l-ħajjet il-ħabsin inqas tollerabbli u jqiegħduhom f'periklu kbir għaliex l-attenzjoni tan-nies imbagħad tiġi aljenata mill-buffunati ta' Alex Dalli u mill-attitudni negattiva ta' Byron Camilleri.

Jien għamilt kawża fil-qorti kontra l-gvern sabiex nitħalla nżur il-ħabs u l-faċilitajiet tad-detenzjoni u dan sabiex inkun f'pożizzjoni li nfassal rapport li jirrifletti s-"sitwazzjoni reali" li ma jkunx dak li jrid ibellgħalek il-gvern.

Din mhix kwistjoni ta' "dritt" tiegħi bħala ġurnalist.

Hi kwistjoni dwar id-dritt tiegħek li ssir taf f'hiex tikkonsisti r-realtà.

U huwa ttamat li, kemm il-darba ssir taf b'azzjonijiet ta' brutalità fil-ħabs, ser iġġib ruħek b'mod – permezz tal-protesti jew permezz tal-vot – li jagħmilha ċara li din il-brutalita mhix aċċettabbli u li jeħtieġ li tieqaf.

Lili m'humiex jippermettuli li nfassal rapport dwar is-"sitwazzjoni reali" fil-ħabs.

Lili x'jambuni meta fit-TVM għandhom lil Norma Saliba u lil Quinton Scerri?

U ġaladarba ma jaħsbuhiex darbtejn li jigdbulek dwar il-ħabs, ibqgħu ċerti li m'hux ser jaħsbuha darbtejn li jigdbulek dwar affarijiet oħra.

Isa, komplu sewgu l-Pravda TV.

Fil-Pravda TV tabilħaqq aħna l-aqwa fid-dinja.

Previous: Tal-Kummissjoni ta' Venezja qed nistħajjilhom iżommu żaqqhom mgħoxijin bid-daħk .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: It-tifsira tal-kelma "edukazzjoni" .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


It- Times of Malta llum irrappurtat li l-bieraħ fil-Każin tal-Banda ta' San Filep ta' Ħaż-Żebbuġ ir-regolamenti ta' kontra l-imxijja Covid-19 kienu qed jinkisru fil-preżenza ta' Ian Borg.

U dan minnufih wieġeb li Bernard Grech kien preżenti wkoll.

Eh, ma jimpurtax mela!

Agħtu daqqa t'għajn lejn ir-ritratt ta' hawn taħt.

Fuq ix-xellug jidher Alfred Grixti, eks-Sindku ta' Ħaż-Żebbuġ u hekk imsejjaħ Segretarju Edukattiv tal-Partit Laburista.

Bħalissa jaħdem bħala uffiċjal għoli tal-gvern bħala " person of trust ".

Nissoponi li dan hu li jrid ifisser bil-kelma "edukazzjoni".

Previous: Tat-TVM x'jambuni meta għandhom lil Norma u lil Quinton? .fusion-body .fusion-builder-column-0{width:50% !important;margin-top : 0px;margin-bottom : 0px;}.fusion-builder-column-0 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-0{width:50% !important;}.fusion-builder-column-0 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-0{width:100% !important;}.fusion-builder-column-0 > .fusion-column-wrapper {margin-right : 0px;margin-left : 0px;}} Next: Repubblika xxandar proposti biex tiġi miġġielda l-korruzzjoni waqt l-elezzjonijiet .fusion-body .fusion-builder-column-1{width:50% !important;margin-top : 0px;margin-bottom : 0px;}.fusion-builder-column-1 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-1{width:50% !important;}.fusion-builder-column-1 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-1{width:100% !important;}.fusion-builder-column-1 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-1{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || [];


Repubblika illum xandret dokument li fih sensiela ta' proposti magħmulin bil-għan li tiġi miġġielda l-korruzzjoni waqt l-elezzjonijiet u, b'mod partikolari, kontra l-abbużi li jsiru minn kandidati li jkollhom is-setgħa ta' ministru u mill-partit li jkun fil-gvern.

Fir-rapport tagħha, Repubblika saħqet li l-biċċa l-kbira tal-liġijiet mhux qed jiġu osservati.

Fost dawn hemm liġijiet li jipprojbixxu t-tqassim ta' ikel u xorb lill-votanti u wiegħdi ta' rigali minn naħa tal-politiċi bi bdil mal-voti.

Dawn ir-rigali jistgħu jieħdu l-forma ta' impjiegi mal-gvern, permessi tal-bini jew wiegħdi oħrajn li normalment jitqiesu bħala "klijenteliżmu" u li m'humiex permess mil-liġi.

Repubblika pproponiet ukoll li jsir titjib fil-liġi li timponi limiti fuq abbużi li jistgħu jitwettqu mir-riżorsi tal-gvern għal skopijiet partiġġjani u sabiex issir għassa fuq l-andament tal-elezzjonijiet minn persuni li m'humiex impjegati mal-partiti politiċi jew minn kandidati iżda li jkunu lesti jservu lill-interess pubbliku bil-għan li jiġu żgurat li l-elezzjonijiet ikunu ħielsa mill-korruzzjoni.

Repubblika pproponiet ukoll it-tfassil ta' liġijiet apposta li jżommu lil entitajiet pubbliċi milli jagħtu vantaġġ elettorali permezz tal-organizzazzjoni ta' attivitajiet pubbliċi.

Repubblika pproponiet ukoll li għandu jkun hemm limiti fuq dak li jkollu dritt jagħmel gvern transitorju.

Fost dawn hemm limiti fuq tħabbir ta' politika ewlenija, ħatriet mhux essenzjali ma' entitajiet pubbliċi, promozzjonijiet fis-servizz ċivili, akkomodazzjoni soċjali, ħruġ ta' permessi mgħaġġla dwar żvilupp, tqassim ta' art pubblika jew it-tfassil ta' repolamenti ta' ċertu sinjifikat.

Ir-rapport sħiħ bl-Ingliż u bil-Malti jista' jitniżżel minn hawn.